
Forord

For at et demokrati som det danske kan fungere, kræver det medier med en vision om at bidrage til demokratiet og oplyse samfundets borgere. Det gælder både offentligt ejede mediehuse som DR, som vi kalder public service-medier, og de privatejede publicistiske mediehuse, der bl.a. udgiver landsdækkende og regionale dagblade.

Danske medier i techgiganternes tid beskriver, hvordan markedsvilkårene for mediehusene i Danmark har forandret sig siden den første magtudredning omkring årtusindeskiftet. Forandringernes omfang er kolossalt. Sociale platforme, søgemaskiner, smartphones og streaming er blevet en integreret del af borgernes hverdag. I bogen analyserer vi, hvad de teknologiske forandringer betyder for danske mediehuses udvikling og muligheder for at bidrage til demokratiet og den offentlige samtale. Vores datagrundlag rækker frem til starten af 2026. Bogen er dermed tænkt som en pendant til en anden bog i Magtudredningen 2.0’s bogserie, Nyheder, mediebrug og magt, som har fokus på, hvordan borgerne tilgår medieindhold i dag.

Bogen er blevet til med råd og input fra mange, som vi vil takke. Det gælder især Lene Heiselberg, Michael Bang Petersen, Karen Rønde og den anonyme fagfællebedømmer. Desuden vil vi gerne takke bogens redaktør Ane Martine Lønneker, der har fulgt dens tilblivelse fra start til slut.

Forfatterne, juni 2026






Kapitel 1
Techgiganternes tid

I december 2024 skrev kulturminister Jakob Engel-Schmidt og digitaliseringsminister Caroline Stage et brev til Sundar Pichai, administrerende direktør i selskabet Alphabet. Alphabet er det selskab, der driver Google Search, og anledningen til brevet var, at Google havde igangsat et forsøg i Danmark og syv andre lande, hvor nogle af brugerne på Googles søgemaskine ikke fik vist resultater fra nyhedsmedier. I brevet bad de to daværende ministre selskabet om at stoppe forsøget, der afskar 1 % af brugerne i Danmark fra at komme ind på danske nyhedsmedier gennem søgemaskinen. Næsten 30 % af befolkningen i Danmark tilgår i dag nyheder via søgemaskiner,1 og Google har tæt på monopol, når det gælder søgemaskiner. Ifølge Alphabet var formålet med forsøget at blive klogere på, hvordan nyheder i søgeresultaterne påvirker brugernes adfærd.

 Jakob Engel-Schmidt anklagede Google for at ’gamble’ med vores demokrati og for at gøre befolkningen til ’forsøgsdyr’. Karen Rønde, daværende direktør i Danske Pressepublikationers Kollektive Forvaltningsorganisation, kaldte det en magtdemonstration. Efter forsøget konkluderede Google, at de ikke tjente det store på at promovere nyhedsindhold, og derfor måtte en eventuel kompensation til nyhedsbureauer være beskeden. Det var et resultat, som Karen Rønde kaldte for ”meget opportunt”, for Googles nye AI-drevne tjeneste, AI Overviews, var lige på trapperne.2 AI Overviews sammenfatter søgeresultater, bl.a. nyheder, som andre har brugt tid og penge på at producere. Efter lanceringen af den nye tjeneste er trafikken til nyhedssider er faldet. Det gik bl.a. ud over nyhedssitet Avisen.dk, der levede af annonceindtægter. I starten af 2026 annoncerede Avisen.dk, at de fyrede alle ansatte, og at hovedårsagen til fyringen netop var faldende trafik på grund af AI Overviews.3

De stærke reaktioner på Googles forsøg understreger, hvor stor magt digitale platforme har i dag. De har magt over dem, der vil distribuere indhold, og de har magt over, hvad vi som brugere kan tilgå af informationer. Begge dele har haft stor betydning for, hvordan danske mediehuse har udviklet sig de sidste 20 år. Vi stiller skarpt på, hvordan markedsvilkårene for at bedrive publicistisk medievirksomhed og løfte public service-opgaver har forandret sig, og hvordan danske mediehuse har tilpasset sig. Det danske mediemarked er stærkt reguleret og subsidieret af offentlige midler, og derfor ser vi også på, hvordan mediepolitikken har ændret sig i takt med den teknologiske udvikling. Her er dansk mediepolitik i høj grad blevet præget af samspillet med de politiske processer og det reguleringsarbejde, der er foregået i EU-regi de sidste 20 år.


Næsten alle er online

I et bidrag til den første magtudredning citeres den svenske sociolog Peter Dahlgren for en dyster vurdering af den digitale fremtid: ”De økonomiske og kulturelle kompetencer, der er nødvendige for at blive online-borger, forhindrer nettet i at vinde almindelig udbredelse så langt ud i fremtiden, som vi kan se”.4 I dag står det klart, at fremtiden blev en anden end den, Dahlgren så for sig,5 og som vi kan se på figur 1, har næsten alle adgang til internettet i hjemmet i dag.


Figur 1. Adgang til og brug af internet til private formål i %

[image: Figuren viser, at brugen af internet til private formål har været støt stigende fra 2008 til 2025. Adgang til internet i hjemmet er næsten universel i dag, og i 2025 lå den på 97 %. At læse eller downloade nyheder er steget fra 52 % i 2008 til 87 % i 2025. Brug af sociale netværkstjenester lå på 90 % i 2025, mens streaming af tv-programmer eller lyd lå på omkring 80 % i 2024.]
Note: Figuren viser adgang til internet i hjemmet og brug af internet til forskellige private formål (fra 16-74 år): nyhedsbrug, sociale platforme, musik og tv-streaming. Kilde: Danmarks Statistik


De firmaer, vi i dag kalder techgiganter, har spillet en stor rolle i den proces. Google lancerede sin gratis søgemaskine i 1997. Derefter bragte den sociale platform Facebook vores sociale liv online i 2004. I 2024, 20 år senere, svarede to ud af tre adspurgte, at de havde været på Facebook i løbet af den seneste uge.6 I slutningen af 00’erne kom der endnu en afgørende teknologisk forandring af internettet med smartphones, da iPhone blev lanceret i 2007 og Android i 2008. De nye telefoner introducerede applikationer eller apps, som tilbød endnu en ny måde at interagere med internettet på. Med en moderne mobiltelefon i hånden kan vi i dag deltage i en debat i en Facebook-tråd, streame tv-serier eller gå i banken når og hvor som helst.

Udviklingen har haft fundamentale konsekvenser for mediernes muligheder for at distribuere indhold og nå et publikum. F.eks. fortæller ni ud af ti i 2025, at de har brugt nyheder online og sociale platforme i løbet af de seneste tre måneder, som vi kan se i figur 1. Digitaliseringen af vores liv har også påvirket de kommercielle mediers muligheder for at tjene penge på abonnementer og sælge annonceplads. Endelig har internettets nye kommunikationsmuligheder grundlæggende ændret forholdet mellem medierne og andre aktører i samfundet. F.eks. kan danske politikere i dag interagere med borgerne på de sociale platforme uden de publicistiske mediers og public service-mediernes redaktionelle mellemkomst og indholdsproduktion.



Streaming af audiovisuelt indhold

Udviklingen af internettet de seneste 20 år har også forandret udbuddet af audiovisuelt indhold og den måde, det tilgås på.7 Audiovisuelt indhold broadcastes fortsat af mediehuse via antenner og kabel-tv-pakker, men streaming via internettet til et smart-tv, en tablet eller en smartphone fylder mere og mere. Som vist i figur 1 streamer omtrent fire ud af fem tv-indhold. Desuden har de transnationale, kommercielle streamingtjenester Netflix, HBO Max og Disney+ de sidste 10-15 år givet mediebrugerne adgang til at vælge indhold fra store kataloger af høj kvalitet, og det store udbud af spillefilm og tv-serier har været med til at intensivere konkurrencen om vores opmærksomhed.8

Udviklingen har betydet, at det traditionelle tv-medie i et moderne samfund som det danske er under forandring. Tidligere skulle tv-seerne vælge mellem forskellige broadcastede tv-kanaler og deres på forhånd bestemte programmer i et fastlagt tidsforløb. Med streamingteknologien kan de enkelte programmer i dag ses on-demand på et selvvalgt tidspunkt via internettet. Nu er det brugerne mere end mediehusene, der bestemmer, hvad der ses hvornår. Samtidig vælger mange brugere også at livestreame tv-programmer og dermed se dem direkte og i et fastlagt tidsforløb som førhen. On-demand og live er to udbredte måder at streame tv-programmer på i brugen af dansk public service-tv. F.eks. er 50 % af brugen af TV 2’s streamingtjeneste, TV 2 Play, livestreaming.

Streaming er således ved at afløse broadcast som distributionsteknologi i tv-industrien, og AI-drevne anbefalingssystemer kan ’personalisere’ indholdet til brugerne. Det er derfor langt sværere i dag at samle et stort og bredt sammensat publikum om f.eks. nyheder fra DR og TV 2. Det er en udfordring, de danske public service-medier DR og TV 2 har taget op.9 Som vi skal se, er DR og TV 2 på vej til at blive online public service-tv, og i den proces bliver spændinger mellem grundlæggende kerneværdier i public service tydelige.



Platformisering af informationsmiljøet

Med internettet blev vores kommunikationsinfrastruktur digitaliseret, og det har haft vidtrækkende konsekvenser for, hvordan vi deler og møder informationer i vores hverdag. Den teknologiske udvikling har medført det, der i forskningskredse kaldes en ’platformisering’ af informationsmiljøet.

Begrebet ’platform’ kan have forskellige betydninger. Vi forstår det her som en programmerbar softwarearkitektur designet til at organisere interaktion mellem brugere.10 En platform er altså en struktur på internettet, som skaber rammerne for, at forskellige aktører kan interagere og handle med hinanden. Eksempler på platforme er Facebook og YouTube. Det kan også være Apple og Googles ’appstores’, hvor virksomheder kan udbyde apps, og brugere kan rate og downloade dem. Det er således ikke kun borgerne, der anvender platformene som slutbrugere, men også andre aktører som virksomheder, institutioner, interesseorganisationer og foreninger, der deler indhold og kommunikerer via platformsstrukturen.

Definitionen omfatter til gengæld ikke streamingtjenester som TV 2 Play eller Netflix, hvor en enkelt virksomhed uploader indhold, men brugerne ikke kan uploade. Her kan brugerne heller ikke interagere med hinanden. Platformene er desuden kendetegnet ved deres softwarearkitektur, som indsamler enorme mængder data om alle dem, der bruger platformene. Det gælder ikke kun indholdsdata, f.eks. de kommentarer, opslag og billeder, som brugerne deler, men også data om brugernes adfærd, f.eks. hvor længe de er på platformene, hvilke tidspunkter de er mest aktive på, og hvordan de navigerer rundt i platformens indhold. Kernen i platformenes forretningsmodel er at indsamle, distribuere og sælge data i forbundne digitale netværk. Brugerne møder indholdet via såkaldte interfaces eller brugergrænseflader på platformene, og indholdet kurateres og distribueres til dem via algoritmer. Hvordan algoritmerne specifikt er programmeret, holder virksomhederne for sig selv, men hovedformålet er i de fleste tilfælde at fastholde brugernes opmærksomhed længst muligt. Typisk anvender algoritmerne data om hver bruger, så de kan tilpasse platformens indhold til den enkelte.

Når vi taler om en platformisering, mener vi de økonomiske, normsættende og infrastrukturelle konsekvenser, som de digitale platforme har skabt i vores samfund i dag.11 Tidligere havde de traditionelle og kommercielle medier såsom dagblade eller tv-kanaler en unik position til at bygge bro mellem virksomheder og befolkningen.12 Dagbladene solgte f.eks. nyheder fra ind- og udland, kultur, livsstilsstof, sport, underholdning m.m. sammen med annoncer i ’pakker’ til befolkningen, og tv-kanalerne ’pakkede’ deres programmer ind i reklamer, som blev broadcastet. I dag har platforme som Facebook overtaget hovedparten af annoncemarkedet, fordi de er bedre til at målrette annoncer, og fordi de formår at fastholde brugernes opmærksomhed og kommunikationslyst i lang tid. Det er derfor også vigtigt at understrege, at platforme ikke blot har magt, fordi de fungerer på en anden måde end traditionelle medier. De har også magt, fordi brugerne er på platformene i stor stil.

Platformiseringen har også påvirket de danske public service-medier, som plejede at broadcaste deres indhold på flow-tv. I dag har både DR og TV 2 udviklet deres egne streamingtjenester, som skal konkurrere med internationale tjenester som Netflix. Selv om DRTV og TV 2 Play ikke er platforme i sig selv, skal de alligevel navigere i et digitalt landskab, hvor de er afhængige af de store platformes infrastruktur og kommercielle interesser for at nå ud til brugerne med deres indhold. Det er f.eks. tilfældet, når TV 2 udbyder en app i Apples og Googles appstores, som brugerne skal downloade for at tilgå streamingtjenesterne på deres mobiltelefoner eller deres smart-tv. Det gælder også, når DR og TV 2 deler indhold på sociale platforme for at tiltrække brugerne til deres streamingtjenester, hvilket især DR’s strategi ”Forskellige sammen” fra 2026 lægger op til. Afhængigheden af platformenes strukturelle magt spiller derfor også en rolle for public service-mediernes streamingtjenester.



Kommercialisering af internettet

Vi oplever også en kommercialisering af internettet. Vores digitale kommunikationsinfrastruktur, der både sætter rammerne for produktion og distribution af medieindhold, er i dag næsten udelukkende kommerciel, privatejet og udenlandsk. De største platforme drives af få, store virksomheder. Vi kender dem som techgiganter eller GAFAM, der er en forkortelse for Google, Apple, Facebook, Amazon, Microsoft, også kaldet Big Five.

Disse virksomheder tager kun i begrænset omfang hensyn til lokale, historiske og kulturelle kontekster. Den offentlige samtale, der foregår på internettet, bliver således i nogle situationer reguleret efter udenlandske, især amerikanske normer.13 Resultatet er, at platformene og deres algoritmer er med til at sætte normerne for, hvilket indhold der kan og må distribueres. Den strukturelle magt over vores informationsmiljø er således i stigende grad i hænderne på få kommercielle, udenlandske aktører, der langt hen ad vejen agerer uden for dansk politisk kontrol. De mange EU-sager mod techgiganter pga. manglende efterlevelse af EU-regulering indikerer desuden, at de til en vis grad også er uden for europæisk kontrol.14 I et historisk perspektiv er det bemærkelsesværdigt, da vores kommunikationsinfrastruktur, f.eks. telefonnet og postvæsen, førhen i høj grad var et offentligt anliggende.15



Traditionelle medier mister magt

Som konsekvens af platformiseringen mister de traditionelle nationale mediehuse magt til at sætte dagsordenen. Samtidig er de blevet afhængige af transnationale platformes algoritmer, der i høj grad afgør, hvad befolkningen bliver eksponeret for. Når Facebook ændrer deres algoritmer, så brugernes ’feeds’ viser flere eller færre nyheder, har det direkte konsekvenser for nyhedsmedierne. F.eks. viste tal fra Ekstra Bladet mere end en halvering i kommentarer, likes og delinger på Facebook fra 833.000 i december 2016 til 397.000 i december 2017. Faldet skyldtes en ændring af Facebooks algoritmer.16

Når de traditionelle mediehuse vælger at dele indhold på de sociale platforme, må de underkaste sig platformenes strukturer. Det betyder også, at de ikke længere kan tilbyde deres indhold i pakker eller i flow, da det i stedet er enkelthistorier eller dele af programmer, der kan deles hensigtsmæssigt på platformene. Disse indholdsbidder vil kun gå viralt på platformene, hvis brugerne engagerer sig tilpas meget med dem, så algoritmerne begynder at dele historierne. Derfor producerer nogle medier et stort antal historier for at maksimere sandsynligheden for, at mindst én trænger igennem algoritmens nåleøje og går viralt. Konsekvensen er, at muligheden for viralitet bliver central for indholdsproduktionen, hvilket kan trænge journalistisk kvalitet og samfundsrelevans som kriterier for indholdsproduktion i baggrunden. Som Emily Bell og Taylor Owen skrev allerede i 2017:


På platforme atomiseres alt indhold i kategorier, der kan tjenes penge på (annoncer, sponsoreret indhold, personlige opdateringer osv.) og købes og sælges på samme måde. […] Store teknologivirksomheders interesser driver en tendens til større atomisering og automatisering, som begge er svære at forene med journalistikkens rolle som et socialt gode.17



Forskning viser, at borgerne har svært ved at huske kilden til nyhedshistorier, som de har mødt på sociale platforme.18 Traditionelle mediehuse har også mulighed for at udvikle apps til smartphones, men det er stadig Google og Apple, der styrer adgangen til deres appstores. Appstores er også drevet af algoritmer, som hverken Google eller Apple er åbne omkring, og de bestemmer, hvor prominent en app vises.

Hele den udvikling kan munde ud i det, Rasmus Kleis Nielsen og Sarah Anne Ganter beskriver som ’platformiseret publicering’, hvor mediehusene er afhængige af, at platformene distribuerer deres indhold.19 Men det er et ensidigt forhold, da mediehusene ikke kan påvirke hverken platformenes programmering, forretningsmodel eller normer. For samfundet som helhed betyder udviklingen, at det i stigende grad er platformenes algoritmer og deres datastrukturer, der organiserer den offentlige kommunikation om politik, kultur og underholdning, mens de traditionelle mediehuses strukturelle magt mindskes.

Man kan argumentere for, at platformiseringen har givet den individuelle borger mere magt over, hvad der kommer på dagsordenen, og over selve adgangen til en offentlighed. Borgerne har fået en ny arena at ytre sig offentligt på, og de kan finde sammen om bestemte emner uden journalister som portvagter. Platformene tilbyder desuden borgerne en offentlig arena for skabende og kunstnerisk virksomhed inden for musik, fiktion, komik og for influencer-kommunikation uden for de traditionelle medier og kulturelle institutioners regi. Det er også blevet nemmere for borgerne hurtigt og let at finde informationer og at skabe og vedligeholde kontakten til andre, hvilket kan være demokratisk mobiliserende. Facebook spillede f.eks. en central rolle i organiseringen af de folkelige protester under det såkaldte Arabiske Forår i perioden 2010-2012.20 Magtforskydningen omfavner også andre aktører end blot individuelle borgere. Lokale medier eller nichemedier kan nå betydeligt længere og hurtigere ud via platforme, og interesseorganisationer kan bruge platforme til kampagner for bestemte emner. Set i det lys er ytrings- og informationsfriheden blevet markant styrket.

Platformene er dog ikke neutrale formidlere af information. Algoritmerne på f.eks. Metas sociale platforme transformerer og prioriterer indholdet af ’samtalen’ efter platformenes økonomiske interesse i at vise annoncer til så mange som muligt. De mange data, platformene har om deres brugere, gør det nemmere for dem at tilbyde indhold, der fastholder brugernes opmærksomhed. Derfor har brugerne igennem deres onlineadfærd også en indflydelse på, hvad de bliver præsenteret for.



Den politiske reaktion

I den politiske debat om platformenes rolle i vores samfund påberåber virksomhederne bag platformene sig gerne en status som teknologivirksomheder. De vil ikke ses som mediehuse. De vil ikke påtage sig det ansvar, der ville følge med deres magt, selv om platformiseringen har store konsekvenser. Den udvikling har politikerne med tiden også fået øjnene op for. Danmark og andre landes beslutningsmagt på medie- og kulturområdet er dog udfordret, fordi virksomhederne bag de store platforme, søgemaskiner og mange streamingtjenester er transnationale aktører, og fordi borgerne bruger disse tilbud i stor stil.

Danmark er medlem af Den Europæiske Union, og de seneste årtier har unionen strammet grebet om medier og digitale platforme. EU-direktivet om audiovisuelle medietjenester, kaldet AVMS-direktivet, gælder for udbydere af f.eks. tv-kanaler og streamingtjenester. Direktivet ønsker bl.a. at støtte kulturel mangfoldighed, sikre et forskelligartet medielandskab og bekæmpe hadtale. Direktivet skal dog læses som et sæt af minimumsregler, der skal implementeres i EU’s medlemslande. F.eks. skal mindst 30 % af udbuddet på streamingtjenester være europæisk, og det europæiske indhold skal gives en fremtrædende plads. Det gælder derfor også i Danmark.

I 2022 blev den såkaldte forordning om digitale tjenester, Digital Services Act, DSA, vedtaget. Hvor AVMS-direktivet som udgangspunkt definerer mindstestandarder, der skal overholdes i de enkelte medlemsstater, har DSA en lovgivende virkning. Forordningen gælder store platforme som Facebook og YouTube, men også søgemaskiner som Google Search og Microsoft Bing på tværs af EU. Forordningens formål er bl.a. at bekæmpe ulovligt materiale og desinformation og at skabe mere åbenhed omkring reklame og om platformenes algoritmer. Efter at DSA blev vedtaget, har Alphabet og Meta bl.a. annonceret, at de vil droppe politiske reklamer på Google, Facebook og Instagram. I skrivende stund kan man dog fortsat møde dem på i hvert fald Facebook.

Den europæiske forordning om mediefrihed, European Media Freedom Act, EMFA, blev vedtaget i 2024. EMFA er et tredje eksempel på, hvordan EU er blevet mere aktiv i reguleringen af mediemarkedet. Forordningen fremhæver bl.a. kvalitetsmedier som en modgift mod desinformation og udenlandsk informationsmanipulation og indblanding, og at det derfor er vigtigt at sikre adgang til deres indhold. Det følger f.eks. af forordningen, at platformene ikke uden videre kan blokere indhold fra medier med uafhængige redaktioner, der arbejder efter journalistiske standarder.21

I Danmark har den politiske mediedebat hidtil været præget af et ønske om at beskytte og styrke dansk sprog og kultur og beskytte vores demokrati. Der er bred politisk enighed om, at det kræver offentligt støttede medier, både private medier og public service-medier. Efter ændringerne i AVMS-direktivet i 2018 blev det f.eks. med medieaftalen for 2023-2026 vedtaget, at streamingtjenester i Danmark skal betale mellem 2 og 5 % af en vis andel af deres omsætning til et ’kulturbidrag’. Formålet med kulturbidraget er ”at fremme dansk audiovisuelt indhold, herunder produktion af nye danske film, serier og dokumentarprogrammer”, som der står i artikel 1 i kulturbidragsloven. Indtægterne går til støtte af produktion af dansk film og public service. Medieaftalen for 2023-2026 fremhæver, at mængden af tilgængeligt udenlandsk indhold stiger, hvilket ifølge aftalen kræver en ambitiøs og aktiv mediepolitik. I den ellers kortfattede medieaftale nævnes tillægsordet ’dansk’ over 30 gange, og i teksten bruges ord som ’brydningstid’, ’skadelige effekter’ og ’opruste’.

I skrivende stund er det vanskeligt at vurdere, hvilke effekter de seneste tiltag fra EU vil have for publicistiske medier i fremtiden. Det tegner indtil videre ikke til, at de store platforme gør sig umage med at efterleve de nye europæiske regler.



Publicistiske medier og public service

De fleste store danske mediehuse bag de landsdækkende og regionale skrevne nyhedsmedier kan forstås som publicistiske. Begrebet ’publicistisk’ er svært at definere præcist, og det er ikke begrænset til skrevne medier. Det dækker over et ønske om at levere medieindhold af høj kvalitet produceret efter professionelle standarder med det formål at bidrage til demokratiet. For et demokrati er publicisme en afgørende ingrediens, da publicistisk virksomhed holder borgerne oplyste om samfundet. Desuden værner publicister om den demokratiske viljesdannelse ved at tilbyde en arena for debat og samtale, som kan foregå i en offentlighed, som inkluderer flest mulige. På den måde kan borgerne være en del af en fælles kultur og kulturarv, hvilket også styrker demokratiets sammenhængskraft. Denne definition af publicisme flugter også med danske journalisters selvforståelse. De vil tjene offentligheden og gå efter historier, som de ud fra professionelle standarder vurderer er de vigtigste for borgerne i demokratiet. Desuden vil de være kritiske over for de magtfulde i politik og erhvervslivet.22

Publicistiske hensyn og kommercielle hensyn er dog ofte forskellige størrelser. Derfor er spørgsmålet, hvordan mediehusene klarer omstillingen til det nye medielandskab. Her er deres udgivelser ikke længere det mest attraktive sted at annoncere, og de skal kæmpe om modtagerens opmærksomhed på digitale platforme, som ikke er styret efter publicistiske, men kommercielle principper. I de seneste år er der også kommet nye mediehuse til, der fra begyndelsen ’kun’ eksisterer online, og som kan forstås som publicistiske i deres virke. Det gælder f.eks. medier som Zetland og Frihedsbrevet. De nye medier står til dels over for andre udfordringer end de traditionelle publicistiske mediehuse. Bl.a. foregår der stadig en politisk diskussion, om og i givet fald hvordan nye medier skal have del i den offentlige mediestøtte, der fordeles med medieaftalerne.23

Fra politisk hold har tilgangen i Danmark traditionelt været en dobbeltstrategi, der handler om at sikre det, forskningen beskriver som ekstern og intern mangfoldighed. Konkret betyder det, at man ønsker at sikre et mangfoldigt udbud af publicistiske titler og samtidig have public service-mediehuse, som er forpligtede til at levere et mangfoldigt indhold. I Danmark leveres public service-indhold bl.a. af DR og TV 2- regionerne, og desuden har TV 2 en aftale med kulturministeriet om at levere public service-indhold. TV 2 får ikke selv offentlig støtte til at bedrive public service, men ejes dog af den danske stat.

Public service er, ligesom publicisme, et normativt begreb. Overordnet drejer public service sig om at løse politisk bestemte opgaver, som er i samfundets interesse frem for markedets. Det kræver, at public service-forpligtede medier skal kunne forandre sig og tilpasse sig den kulturelle, samfundsmæssige og teknologiske udvikling.



Den nye virkelighed

I den første magtudredning omkring årtusindeskiftet blev massemedierne beskrevet som én samfundsinstitution eller nyhedsinstitution, der havde fået mere magt igennem tiden og var blevet den centrale arena for den offentlige samtale.24 Dengang var det i høj grad dagbladenes og fjernsynets døgnrytme og deres kriterier for nyhedsværdi, kulturelle oplevelser og underholdningsværdi, som strukturerede den offentlige samtale.25 Det var ikke uden udfordringer, hvilket den første magtudredning gjorde opmærksom på. Massemediernes adgangs- og indholdskrav blev beskrevet som en trussel for kvaliteten af den politiske proces, dækningen af EU blev beskrevet som mangelfuld, og det blev pointeret, hvordan medierne kan gå i selvsving i deres dækning af indvandrere.26

I dag agerer medieudbydere i en fundamentalt anderledes virkelighed end for blot få år siden, og det er ikke længere kun mediernes kriterier, der bestemmer, hvem der deltager i den offentlige debat. De nye medieteknologier betyder også, at mediernes døgnrytme ikke længere findes, fordi brugerne i dag i høj grad selv bestemmer, hvad de tilgår hvornår. Denne udvikling har konsekvenser for mediernes magt i samfundet og har udfordret den strukturelle magt, som medierne tidligere havde i forhold til den offentlige samtale.27







Kapitel 2
Mediemarkedet under forandring

I dag kan vi se tilbage på år 1999, hvor professor Anker Brink Lund udførte sin nyhedsanalyse under den første magtudredning, som et vendepunkt for det analoge danske mediesystem.28 Det var et af de sidste år, hvor vores medieforbrug foregik primært via trykte aviser, broadcast-tv og FM-radio. Analysens konklusion blev senere fremhævet i den første magtudrednings afslutningsrapport, og den lød, at nyhedsmedierne var blevet professionaliserede i en sådan grad, at de var blevet deres egen samfundsinstitution, der prægede den offentlige samtale med deres rytmer og logikker. Desuden var emnevalget relativt ensartet. Medierne havde altså tendens til at være enige om, hvilke emner der var vigtige nok til at komme på samfundets dagsorden.29

Siden dengang har vores mediesystem ændret sig. Udenlandske firmaer som Meta og Alphabet (Google) har gjort internettet mere tilgængeligt, men de dikterer samtidig, hvordan størstedelen af indhold online bliver distribueret. I dag former særligt de sociale platformes rytmer og logikker i stigende grad den offentlige samtale. Det er tydeligt, når Politiken vælger at føre sig frem som det sociale medie siden 1884,30 og Fyens Stiftstidende i et jobopslag søger nyhedsinfluencere.31 Udviklingen er nået så langt, at nogle traditionelle mediehuse taler om, at hjemmesiden er ved at være et forældet format, ligesom avisen efterhånden er blevet det.32

I techgiganternes tid er særligt den kommercielle nyhedsbranche kommet under hårdt pres. Fagbladet Journalisten skriver ofte om fyringsrunder, nedskæringer og dårlige trivselsmålinger.33 I de følgende to kapitler vil vi analysere digitaliseringens konsekvenser for danske mediehuse som virksomheder. Vi ser nærmere på, hvordan platformene udfordrer mediehusenes publicistiske funktion ved at lægge pres på deres forretningsmodel. I Danmark har vores århundredgamle traditionelle mediehuse over relativt kort tid måttet finde nye arbejdsgange og stifte nye alliancer. Siden årtusindeskiftet har en håndfuld nye, digitale medier samtidig på hver deres måde også påvirket vilkårene for, hvordan publicistisk indhold kan bringes og formidles på det danske mediemarked. Undervejs i vores analyse vil vi bringe citater, der stammer fra interviews med udvalgte kommercielle direktører og chefer fra den danske mediebranche. Siden der ikke er blevet forsket meget i danske mediehuses forretningsmodeller, har vores interviews med dem bidraget til forståelsen af, hvordan platformiseringen har påvirket danske mediehuse.34


Publicisme er svær at sælge

Journalistiske virksomheder løfter en særlig opgave i det danske samfund, fordi de har en erklæret publicistisk mission om at bidrage til demokratiet via oplysning. Publicistiske hensyn flugter dog ikke altid med logikkerne på det kapitalistiske marked. Derfor kan det frie marked ikke værne efficient om produktionen af publicistisk indhold.35 Med økonomisk terminologi kan vi kalde det en markedsfejl. Da internettet først kom frem, var medierne for lang tid om at indse, at de måtte kræve betaling for deres digitale indhold for at kunne tjene penge på det.36 Det er medier i hele verden nu ved at rette op på ved at indføre betalingsmure.37 Også i Danmark kræver de fleste danske nyhedsmedier nu, at brugerne betaler for et digitalt abonnement for at kunne tilgå deres samlede indhold online.38 Selv tabloidmediet B.T., som i 2022 erklærede, at det blev gratis for alle,39 låser nu udvalgte artikler bag en login-mur.40 Her ’betaler’ man ikke med kroner og ører, men med brugerdata, præcis som på sociale platforme.

Det er dog en udfordring for de kommercielt drevne mediehuse at sælge journalistik på et frit marked. Journalistik er karakteriseret ved at være et såkaldt informationsgode,41 og det er vanskeligt at sælge af flere grunde. Den journalistiske vare er dyr at producere. Det er dyrt at betale journalister for at bruge tid på at læse regeringsudspil og byrådsreferater, og det er dyrt at faktatjekke og dyrt at optage, skrive og redigere historier, så de bliver spændende for brugeren. Til gengæld er det færdige produkt billigt at kopiere, f.eks. kan en digital artikel nemt kopieres og deles. Det betyder, at den ikke opleves som tilstrækkeligt dyr fra brugerens perspektiv, og derfor er det svært at kræve en høj nok pris. Nyhedsindhold bliver samtidig hurtigt forældet. Gårsdagens nyheder giver ikke mening at sælge på ny dagen efter. Derfor er det en fordel for mediehusene at have en stor og løbende produktion af indhold og et tilsvarende stort salg. Det kan de bedst gøre ved at minimere deres udgifter og gå sammen i store koncerner, som huser flere titler.42 Her kan de opnå stordriftsfordele ved f.eks. at nøjes med at betale for en enkelt IT-afdeling i stedet for flere.

Det er også svært at tage patent på et informationsgode. Udfordringen bliver tydelig, når journalistik sammenlignes med en medicinalvirksomhed. Her er det ligeledes dyrt at eksperimentere, udvikle og teste et nyt lægemiddel, mens det er (relativt) billigt at producere hver enkelt pille. Den type forretningsmodel ville gå galt på et frit marked, fordi andre virksomheder ville foretrække at springe den dyre omkostning over og kopiere andres lægemidler. Det ville presse prisen så langt ned på medicin, at få firmaer ville vælge at investere i udvikling af nye produkter. Derfor har vi som samfund indført patenter på lægemidler, som forbyder andre at kopiere og sælge nye lægemidler i en periode. Inden for journalistikkens verden er den samme mekanisme på spil, men vi kan ikke tilbyde medierne samme patentbeskyttelse. Man kan måske godt sige, at det er ildeset at kopiere andres journalistik direkte, men det sker alligevel ofte. Når et medie har arbejdet længe og hårdt på at ’breake’ en historie, varer det ikke længe, før den florerer på mange forskellige medier, som alle forsøger at gøre deres vinkel på historien unik. Omvendt ville det være kontraproduktivt for journalistikkens professionsideal, hvis den forbød resten af samfundet at tale om de ting, den satte på dagsordenen.

Journalistik og andet medieindhold er også præget af at være et såkaldt oplevelsesgode.43 Det betyder, at forbrugerne har svært ved at estimere værdien af produktet uden at forbruge det først. Først efter at man har læst en artikel eller lyttet til en podcast, kan man vide, om den var god. Derfor ligger der en stor opgave for mediehusene i at overbevise forbrugerne om, at det er værd at bruge deres tid på. Her bliver det afgørende for et medie at have et stærkt varemærke.

I forskningslitteraturen omtales journalistik desuden som et offentligt gode.44 Det vil sige, at journalistik bringer positive effekter med sig, som kommer alle borgere til gode, uanset om de forbruger eller betaler for journalistik. Da Berlingske f.eks. afslørede, at Danske Bank havde foretaget hvidvask for milliarder af kroner,45 blev banken stillet til ansvar, og der blev indført bedre overvågning af bankers aktiviteter samt ny lovgivning for at forhindre lignende skandaler i fremtiden.46 Det kommer alle samfundets borgere til gode, uanset om de abonnerer på Berlingske. Her opstår det såkaldte ’free rider’-problem, nemlig at de fleste borgere, bevidst eller ubevidst, lader være med at betale for journalistik, fordi de modtager dens fordele under alle omstændigheder.47

Forskning viser, at betalingsvilligheden for nyheder er lav verden over, og det gælder også i Danmark. Ifølge Reuters Digital News Report fra 2025 har kun 19 % af borgerne i Danmark betalt for onlinenyheder det seneste år. Det er højt i forhold til lande som Italien og Storbritannien, men lavt i en nordisk kontekst. I Norge og Sverige er tallene henholdsvis 42 og 31 %.48



Relevans for borgerne

Der findes givetvis også andre forklaringer på, at borgernes villighed til at betale for nyheder er relativt lav. I Danmark er det især de 65+-årige og de 25-34-årige, som betaler for nyheder, hvilket indikerer, at det til dels er et spørgsmål om kultur. De 65+-årige betaler for nyheder, fordi de er vant til at holde fysisk avis, og de 25-34-årige er vokset op i et online informationsmiljø, hvor betalingsmure og betalt indhold er relativt normalt.49

En anden oplagt forklaring på den lave betalingsvillighed er, at medierne er for dårlige til at levere relevant indhold til borgerne, som de vil betale for. Det giver særligt mening i lyset af, at nyhedsinstitutionen i mange år nu er blevet kritiseret for at være distanceret fra visse grupper i befolkningen. Både i Danmark og i udlandet har forskere dokumenteret en række skævvridninger, som har bidraget til at opretholde og reproducere sociale og kulturelle uligheder.50 Udfordringen har været til stede i næsten alle lag af nyhedsproduktionen: fra hvilke journalister der har været ansat på redaktionerne,51 til selve det indhold, som de har produceret.52 Det har særligt haft negative konsekvenser for minoritetsgrupper, men også for andre befolkningsgrupper, f.eks. ældre borgere,53 hvis perspektiver ofte bliver reduceret til stereotyper eller helt overset i den offentlige debat og i nyhedsdækningen.

Det er efterhånden et stort tema i danske mediehuses forretningsstrategier, at de gerne vil blive bedre til at levere indhold, som brugerne finder relevant.54 Alligevel tyder forskning på, at relevant indhold kun har en begrænset effekt på borgernes betalingsvillighed. I 2024 svarer 41 % af borgerne i Danmark, at ’Intet’ kan få dem til at betale for journalistik. 71 % af borgerne svarer, at de opsiger deres nyhedsabonnementer, fordi de er for dyre. Tilsvarende mener kun 12 % af borgerne, at mere relevant indhold vil få dem til at betale for nyheder, og kun 26 % svarer, at de opsiger deres abonnementer på grund af indholdet.55 Tallene indikerer, at det hovedsageligt er markedsfejl, der ligger bag den lave betalingsvillighed.



Annoncer afhjalp markedsfejl

Udfordringerne med at sælge journalistik som et produkt er ikke nye. Førhen havde mediehusene dog bedre mulighed for at sælge journalistik, fordi de også tjente betydelige summer på salg af annoncer. I forskningslitteraturen har man længe analyseret den journalistiske forretning som et tosidet marked, hvor journalistik blev produceret med to hensyn: at sælge aviser og abonnementer til forbrugere og at sælge forbrugeres opmærksomhed til annoncører.56 Direktøren for forretningsudvikling i JP/Politikens Hus fortæller:


Da jeg startede herinde, for mange år siden, der havde man en fax stående, og så kom der ordrer ind. Jeg kan huske, det var en stående joke, at hvis der ikke lige kom ordrer ind, altså nye annoncepenge, så sagde folk: Er der nogen, der har glemt at tænde faxen?



Annoncepladsen i en printet avis er et såkaldt privat gode, som ikke kæmper med markedsfejl ligesom journalistik. En annonceplads på side 4 er der kun én af, og den kan sælges til den højestbydende. Før internettet var avismarkedet desuden meget dyrt at købe sig ind på. Hvis man ønskede at starte en medievirksomhed, skulle man investere i trykpresser, omdelere, skrivemaskiner, typografer, journalister, nationale rejser, internationale rejser og bygninger, som skulle huse både journalister og store maskiner.57 Den høje adgangsbarriere betød, at der sjældent opstod nye konkurrenter på markedet.

Det var også en fordel for prisen for annoncer, at virksomheder ikke kunne vide, præcis hvor mange og hvem der endte med at se annoncen, selv om de selvfølgelig så på cirkulation, læsertal og forbrugersegmenter, når de gerne ville annoncere i avisen. En avis blev nok sendt af sted til en husholdning, men det var altid et spørgsmål, hvem i husholdningen der faktisk læste den. Det var almindeligt, at aviser gangede læsertal med en faktor 2,5 for hvert eksemplar, de solgte. Man valgte også tit at tælle det med som læsertal, hvis en avisudgave f.eks. lå i en offentlig institution eller et venteværelse, hvor mange sandsynligvis læste den.58 Det kunne de virksomheder, der købte annoncerne, ikke efterprøve. Den høje adgangsbarriere og den uperfekte information betød, at aviserne opnåede høje profitter på annoncer, som kompenserede økonomisk for de markedsfejl, der var forbundet med salg af journalistik.



Annoncemarkedet i frit fald

I 1994 kom 42,1 % af indtægterne for de landsdækkende dagblade og 48,2 % af indtægterne for de regionale dagblade fra annoncepenge.59 Det vil sige, at printannoncer udgjorde næsten halvdelen af dagbladenes samlede indtægter. Ifølge en rapport fra Kulturministeriet i 2021 er annonceomsætningen på print faldet mere end 80 % siden år 1999.60 I april 2026 rapporterede MediaWatch, at der var forsvundet en halv milliard annoncekroner fra printmedier fra 2022-2025.61 Udviklingen har haft store konsekvenser for de traditionelle mediehuse og særligt for de aviser, som bliver finansieret af annoncer. Nyhedsdirektøren i JFM fortæller f.eks.:


Ugeaviserne er jo et annonceprodukt. Det er hele forretningsmodellen omkring dem på print. Den er vanvittig udfordret. Det er, hvis man tænker sådan produktlivstidskurve, så er ugeaviserne inde i en eller anden form for slutfase. Den forretningsmodel, der har understøttet dem, den er ved at falde væk.



Ugeaviserne er blandt JFM’s mest lokale medier. Der er i skrivende stund 37 af dem, og de udgives i hele landet, bl.a. Aabenraa, Kolding, Svendborg og Kerteminde. Men annoncører interesserer sig mindre og mindre for trykte medier.

I dag giver digitale annoncer på digitale platforme virksomheder bedre mulighed for at målrette reklamer til præcis de forbrugere, som er mest relevante for dem. Desuden er udbuddet af digitale annoncer steget.62 På internettet behøver man ikke at investere store summer for at starte en medievirksomhed, og annoncer findes nu på hjemmesider, blogs, sociale platforme, streamingtjenester, i apps, podcasts, mobilspil og mange andre steder. Det stiller virksomheder i en stærkere forhandlingsposition over for danske medier, da virksomhederne nu har bedre alternativer.

I Danmark betyder det, at dagbladene må genopfinde deres annonceforretninger. Det er nærmest en umulig opgave at konkurrere med platformene, fordi danske medier opererer i et lille sprogområde og ikke kan nå ud til nær så mange kunder som platformene. Derfor må danske medier sælge andre typer af annoncer, f.eks. ved at låne deres varemærker og kompetencer til samarbejder med virksomheder.63 Denne type indhold kaldes ofte for ’native advertising’ og kan f.eks. findes i Børsen Pleasure eller i rejsesektionen hos Politiken.

Konkurrencen er hård, og den samlede annonceomsætning i mediehusene falder fortsat. Bare fra 2019-2024 er den årlige annonceomsætning for dagbladene faldet med 44,5 % ifølge brancheorganisationen Danske Medier. Nedgangen har stået på så længe, at mediehusene efterhånden har erkendt, at den gamle fax, der printede penge i form af annoncebestillinger, er væk og ikke kommer tilbage.



De traditionelle mediehuses økonomiske udvikling

I det følgende vil vi se nærmere på konkrete økonomiske udviklinger hos seks landsdækkende og traditionelle mediehuse: Berlingske Media, JFM, JP/Politikens Hus, Information, Dagbladet Børsen og Kristeligt Dagblad.64 Først ser vi på koncernerne, som er JP/Politikens Hus, Berlingske Media og JFM. De huser hver især en lang række historiske dagblade.

Berlingske Media udgiver fire titler: Berlingske, Weekendavisen, B.T. og EuroInvestor. Derudover ejer mediehuset en mindre andel i Bornholms Tidende og i distributionsvirksomheden dao. Det hører med til historien, at Berlingske Media yderligere indgår som led i Amedia, et af de to største mediehuse i Norge, som udgiver mere end 100 titler på tværs af Norden. Berlingske Media har haft fire forskellige ejere siden årtusindeskiftet,65 og i oktober 2025 fik de endnu en ny medejer, da JFM købte sig ind i selskabet med en andel på 30 %.

JFM kom til i 2015, da Jyske Medier, Syddanske Medier og Fynske Medier gik sammen i en fælles koncern. Kort efter blev Midtjyske Medier også en del af JFM. I 2020 opkøbte koncernen yderligere Helsingør Dagblad og otte såkaldte LIV-medier, f.eks. KøbenhavnLIV, FrederiksbergLIV m.v. Det betyder, at mediehuset i skrivende stund udgiver over 55 titler. I oktober 2025 blev det annonceret, at JFM fik en ny medejer, nemlig det norske mediehus Amedia, som også ejer Berlingske Media. De købte en ejerandel på 30 % i JFM, mod at JFM tilsvarende overtog 30 % af Berlingske Media.

JP/Politikens Hus er på flere parametre det største privatejede mediehus i Danmark. I 2002 gik Politikens Hus sammen med Jyllands-Posten efter fald i begge mediers oplagstal. Mediehuset ejer i dag både Politiken, Ekstra Bladet og Jyllands-Posten, men også de såkaldte Watch Medier, Monitor-medier, Jyllands-Postens lokalaviser og flere specialmedier. Samlet set driver mediehuset mere end 45 titler. JP/Politikens Hus ejer desuden 49,9 % af Dagbladet Børsen, og i 2025 købte det onlinemediet Altinget såvel som en andel på 20 % i Sjællandske Medier.

Fælles for JFM og JP/Politikens Hus er, at kun halvdelen af deres omsætning kommer fra dagblade.66 Den anden halvdel kommer fra andre forretninger. JFM ejer f.eks. SweetDeal, JobDanmark og 32 % af distributionsselskabet dao, som i dag leverer flere pakker end aviser. JP/Politikens Hus driver et bogforlag og overtog fuldt ejerskab af bogportalen Saxo i 2019, hvor det bl.a. nu handler med streaming af lydbøger. Det ejer samtidig majoritetsandelen af dao på 51 %. Figur 2 viser udviklingen i de tre koncerners omsætning siden år 2004. Beløbene er angivet i såkaldte faste priser. Det vil sige, at tallene er korrigeret for inflation og derfor sammenlignelige over tid.


Figur 2. Nettoomsætning for JP/Politikens Hus, JFM og Berlingske Media, 2004-2024

[image: Figuren viser, at JP/Politikens Hus har haft den højeste nettoomsætning af de tre koncerner over hele perioden. Omsætningen starter i 2004 på 3,8 milliarder kroner og stiger derefter. Den topper i 2007 med 4,3 milliarder kroner og falder derefter frem mod 2018, hvor den rammer sit minimum på 2,7 milliarder kroner. Herefter stiger omsætningen igen. I 2024 var den 3,5 milliarder kroner, dvs. ikke højere end i 2004. Berlingske Media starter med en nettoomsætning på 2,6 milliarder kroner i 2006. Omsætningen falder derefter støt indtil 2024, hvor den er på 500 millioner kroner. JFM starter i 2015 med en omsætning på 1,6 milliarder kroner og udvikler sig meget fladt frem mod 2024, hvor omsætningen forsat ligger på 1,6 milliarder kroner.]
Note: Figuren viser udviklingen i nettoomsætningen i mio. danske kroner (faste priser). Beregningerne er baseret på tal fra koncernernes årsregnskaber 2005-2025 og forbrugerprisindekset fra Danmarks Statistik (2015 = 100). Kilde: Mediehusenes årsregnskaber


Tallene viser, at selv om koncernerne opretter og opkøber flere og flere titler, er værdien af deres samlede aktiviteter ikke steget siden 2004. Især Berlingske Medias omsætning er faldet. Det hører dog med til historien, at deres tidligere ejer, Mecom, frasolgte en række lokalmedier i 2015, så modsat de to andre mediehuse er Berlingske Media koncentreret om at drive sine fire titler. Det er samtidig værd at nævne, at prisen på digitale produkter ofte er lavere end prisen på tryk, hvilket genererer mindre omsætning. Mediehusene har gennemgået et stort skift fra print til digital siden 2004. Derfor er udviklingen i omsætningen altså ikke kun et udtryk for mindre salg, men også at digitale abonnementer er billigere.


Figur 3. Nettoomsætning for Dagbladet Børsen, Information og Kristeligt Dagblad, 2004-2024

[image: Figuren viser, at Dagbladet Børsen har den højeste nettoomsætning af de tre mediehuse. Omsætningen starter i 2004 på ca. 420 millioner kroner og stiger derefter, indtil den topper i 2007 på 550 millioner kroner. Herefter falder omsætningen frem mod 2024, hvor Dagbladet Børsen omsatte for 270 millioner kroner. Kristeligt Dagblad har den næsthøjeste omsætning af de tre mediehuse. I 2004 var omsætningen ca. 80 millioner kroner, og siden da er omsætningen steget. I 2024 omsatte Kristeligt Dagblad for 140 millioner kroner. Information omsatte for ca. 90 millioner kroner i 2004. Omsætningen steg en smule op til 140 millioner kroner i 2010. Herefter har omsætningen ligget stabilt på et niveau mellem 120 og 130 millioner kroner. I 2021 holder mediehuset op med at regne mediestøtte med i deres omsætning, så selvom omsætningen i 2024 er ca. 100 millioner kroner, er den altså fortsat på nogenlunde samme niveau som tidligere år.]
Note: Figuren viser udviklingen i nettoomsætningen i mio. danske kroner (faste priser). Beregningerne er baseret på tal fra virksomhedernes årsregnskaber 2005-2025 og forbrugerprisindekset fra Danmarks Statistik (2015 = 100). Faldet i Informations nettoomsætning i 2009 skyldes en ændring i regnskabspraksis. Det samme gælder i 2021, hvor Information stoppede med at inkludere mediestøtte i nettoomsætningen. Kilde: Mediehusenes årsregnskaber


Vi ved kun lidt om den økonomiske tilstand hos de enkelte dagblade, da mediehusene ikke udgiver offentlige årsrapporter for deres enkelte titler. Derfor må vi betragte koncernerne som helheder, og tallene taler deres tydelige sprog. I dag er der færre penge til at betale for medarbejdere, teknologi og bygninger i de store mediehuse, end der var i 2004.

Figur 3 viser, at Kristeligt Dagblad er det eneste af de tre mindre mediehuse, vi ser på her, som har formået at øge den samlede værdi af sin omsætning siden 2004. Hos Information har omsætningen ligget stabilt, mens den er faldet på Dagbladet Børsen. Kristeligt Dagblad og Information har måske været utilsigtet beskyttede mod udviklingen på annoncemarkedet. Begge modtager mediestøtte fra den såkaldte supplementsordning, som kræver, at annoncer maksimalt må fylde 25 % i dagbladenes indhold.67 Derfor har nedgangen på annoncemarkedet ikke ramt de to mediehuse lige så hårdt som andre dagblade, hvor annoncerne måtte fylde op til 50 %.68

Både Information og Kristeligt Dagblad udgiver fortsat kun ét dagblad hver, men driver begge et forlag og tjener desuden penge på at afholde foredrag, begivenheder og kurser. Ved siden af sin dagbladsvirksomhed har Kristeligt Dagblad desuden en aktieportefølje. Dagbladet Børsen deler karakteristika med Information og Kristeligt Dagblad på den måde, at de også kun udgiver en enkelt avis og desuden tjener penge på kurser og uddannelse. Men samtidig har mediehuset også meget til fælles med de store mediekoncerner, da det har været ejet af den svenske mediekoncern Bonnier siden 1996. Annoncer er stadig en væsentlig del af Dagbladet Børsens forretningsmodel sammen med virksomhedsbetalte abonnementer.



Fra mediehuse til koncerner

Siden 2004 har vi både i Danmark og internationalt set den tendens, at mediehuse samler sig i koncerner, der driver forretning på flere markeder end blot to.69 I Danmark har det dog generelt set ikke ført til stigende omsætning. Man skal alligevel være varsom med at konkludere, at mediehusene befinder sig i en decideret krise, for mange mediehuse formår fortsat at skabe økonomisk overskud, i hvert fald på koncernniveau.70 Mange af de besparelser og effektiviseringer, som mediehusene har indført, ser altså ud til at sikre dem økonomisk overlevelse.

Historisk er konsolidering på mediemarkedet ikke noget nyt, da aviser har slået sig sammen mange gange før. Det nye er dog, at flere mediehuse nu ejes helt eller delvist af nordiske og udenlandske mediekoncerner, og at koncentrationen om nogle få virksomheder efterhånden er ret stor. Mange aviser refererer altså nu til de samme chefer. Det indebærer et potentielt demokratisk problem, da en øget koncentration af ejerskab i medielandskabet giver enkelte medier større magt over den journalistiske dagsorden. Når den samme virksomhed ejer mange aviser, har den teoretisk set magt til at dele en bestemt historie på tværs af sine mange titler og dermed signalere for borgerne, at historien eller vinklen er særligt vigtig.

I Danmark har man ikke undersøgt, hvad koncerndannelse betyder for indholdsproduktionen, men i USA har forskere længe argumenteret for, at det har en homogeniserende effekt på indholdet.71 Det vil sige, at journalistikken bl.a. bliver mere standardiseret og dermed mindre lokal, mindre undersøgende og mindre faktabaseret.72 I Danmark advarer nogle forskere om potentielle ’nyhedsørkener’,73 dvs. geografiske områder, hvor der ikke findes lokal nyhedsdækning, fordi lokale journalister bliver fyret, og lokalredaktioner lukker, fordi de ikke er økonomisk bæredygtige.74 I Finland undersøgte forskere i 2024, hvorvidt ejerkoncentration påvirker diversiteten af nyhedsindholdet. De fandt, at større koncerner betyder flere midler til produktion af journalistik, men at nyhedsudbuddet samtidig bliver smallere.75

Store koncerner har økonomisk incitament til at deles om journalister og historier, fordi det skaber stordriftsfordele. Det er en udvikling, der foregår mange steder i verden, og som har skabt sværere arbejdsforhold og færre stillinger til journalister.76 I Danmark skrev 130 freelancejournalister i 2025 et opråb i Politiken om dårlige arbejdsforhold,77 og i forbindelse med ejerskabsudvekslingen hos JFM og Berlingske Media i 2025 blev flere medarbejdere opsagt.78 En foreløbig analyse af jobannoncer i Danmark i 2025 viste, at der opslås flere deltidsstillinger til journalister end i 2008, og at der i dag er større efterspørgsel på journalister i kommunikations- og presseafdelinger hos virksomheder, end der er hos journalistiske medier.79 Der er dog også fordele ved koncerner. F.eks. kan en stor koncern med høj omsætning bedre modstå pres fra politisk hold og har større budgetter til at udvikle bedre apps, sjovere spil og mere levende journalistik på lyd, video, skrift, animation m.v. Men det er en stor opgave for koncernerne at balancere økonomiske og publicistiske hensyn, og de står over for en vigtig opgave i fremtiden, når det kommer til at afveje økonomisk optimering og effektivisering mod mangfoldighed og kvalitet.







Kapitel 3
Nye forretningsmodeller

I kapitel 2 beskrev vi de store udfordringer for de danske mediehuse på annoncemarkedet. De publicistiske virksomheder er imidlertid ikke ved at forsvinde. Selv om mange traditionelle mediehuse har kæmpet med økonomiske udfordringer, har de undgået nedlukninger ved at omstrukturere sig. Siden den første magtudredning omkring årtusindeskiftet er der også opstået flere nye medier, som aldrig har været i nærheden af en trykpresse. I 2026 findes der et bredt udbud af onlinemagasiner, tidsskrifter, fagblade og nichemedier, og borgerne kan følge med i samfundsdebatten på medier som Olfi, DK Medier, POV International, Reelly, Kontrast og mange andre. I dette kapitel ser vi nærmere på, hvordan de danske mediehuse udvikler nye forretningsmodeller, og hvilke udfordringer det giver både de nye og de traditionelle medier. Vi begynder kapitlet med at se nærmere på Zetland, Føljeton og Frihedsbrevet,80 tre nye digitale medier, som har demonstreret en grad af vedholdenhed og gennemslagskraft på det danske mediemarked.


Teknologi som barriere

Onlinemediet Zetland blev lanceret i 2016. Det særligt banebrydende ved mediet var, at det tilbød lange og dybdegående artikler, som brugerne kunne tilgå på lyd. Zetland har fra start sagt nej tak til annoncer og har i 2025 nået 50.000 abonnenter. Mediet har åbnet en ny afdeling i Finland under titlen Uusi Juttu og har opnået opbakning til også at udvide til Norge. Forretningen er desuden blevet udvidet med salg af software og et forlag. I september 2025 blev mediet opkøbt af den svenske mediekoncern Bonnier, som nu har majoritetsandel i mediehuset.

Føljeton blev lanceret i 2015, hvor mediet viste potentialet i journalistiske nyhedsbreve,81 som lander direkte i borgernes e-mailindbakker. I dag tilbyder Føljeton otte forskellige nyhedsbreve, som fokuserer på forskellige emner, f.eks. EU-politik, historie, klima og kunst. Oprindelig var intentionen, at Føljeton skulle løbe rundt på abonnementer, men mediet tjener nu også penge via samarbejder med organisationer og annonceaftaler.82

Frihedsbrevet blev lanceret i 2022 med særligt journalisten Mads Brügger som en stor del af mediets brand og identitet. Mediet startede som et nyhedsbrev, men skiftede hurtigt fokus til podcasts og oplæste artikler. Frihedsbrevet specialiserer sig i afsløringer og graverjournalistik, og dets forretningsmodel er udelukkende abonnementer. Det gør meget ud af at erklære, at det hverken modtager mediestøtte eller penge fra annoncører, under sloganet ”kun i lommen på dig”. Mediet har udvidet til Færøerne og har åbnet en ny redaktion i Aalborg.

Figur 4 viser, at særligt Zetlands forretning er vokset siden 2018. Det skyldes en stigning i antallet af abonnenter, men også at mediet har oprettet datterselskabet Goodtape, som sælger software. I 2024 øgede datterselskabet sin omsætning med 350 %. I de seneste år er antallet af abonnenter hos Zetland dog stagneret i Danmark, og for at vokse yderligere ser mediet nu mod udlandet.83 Udviklingen hos Føljeton har været mere ustabil over årene. Særligt behovet for at investere i teknologi som apps og hjemmeside har gjort det svært for mediet at udvikle en bæredygtig forretningsmodel. Det har derfor været afhængigt af mediestøtte og innovationsstøtte fra staten.84 For Frihedsbrevet har en kreds af investorer været afgørende for, at mediet f.eks. kunne omstille sig fra nyhedsbreve til podcasts tidligt i sin levetid.85


Figur 4. Bruttofortjeneste for Zetland, Føljeton og Frihedsbrevet, 2015-2024

[image: Figuren viser, at Zetlands forretning er steget mest siden 2015. Her lå Zetlands bruttofortjeneste på 2,5 millioner kroner. Siden da er fortjenesten steget meget, og den lå i 2024 på 32,5 millioner kroner. Kurven stiger meget fra 2018-2021 og bøjer en smule af efter 2021. Føljetons bruttofortjeneste har ligget på nogenlunde samme niveau over hele perioden. I 2015 var bruttofortjenesten -300.000, men den steg i 2017 til 2,2 millioner og har fluktueret omkring 2 millioner kroner over hele perioden. I 2024 lå bruttofortjenesten på 1,9 millioner kroner. Frihedsbrevet har kun fandtes siden 2022. Mediets første leveår bød på en negativ bruttofortjeneste på minus 1,3 millioner kroner. I 2023 lå bruttofortjenesten på 3 millioner kroner, og i 2024 lå den på 4,7 millioner kroner.]
Note: Figuren viser udviklingen i Zetland, Føljeton og Frihedsbrevets bruttofortjeneste i mio. danske kroner (faste priser), som er det eneste, alle tre oplyser i deres regnskaber. Beregninger baseret på virksomhedernes regnskaber fra 2015-2025 og forbrugerprisindekset fra Danmarks Statistik (2015 = 100). Kilde: Mediehusenes årsregnskaber


Særligt Zetland og Føljeton fik succes ved at tilbyde borgerne nye digitale formater. Alle tre mediers historier viser dog også, at det i dag er sværere ’bare’ at oprette en blog eller en hjemmeside, hvis man vil være med i kampen om brugernes opmærksomhed. Det kræver investeringer i teknologiske løsninger at kunne tilbyde nyskabende formater.86 Dermed opstår der samtidig nye barrierer for at træde ind på mediemarkedet, da nye mediehuse i stigende grad har brug for at kunne ansætte dygtige udviklere. De traditionelle mediehuse har ligeledes investeret mange penge i den digitale omstilling for at følge med udviklingen, og de investerer fortsat i nye teknologier, herunder kunstig intelligens.87



Digitale annoncer og troværdighed

Føljeton, Zetland og Frihedsbrevet fravalgte oprindelig annoncer som en del af deres forretningsmodeller. Det skyldes til dels konkurrencen med platformene. Samtidig taler alle tre medier om digitale annoncer som noget, der går på kompromis med deres troværdighed og forstyrrer brugernes oplevelse. Direktøren for Zetland beskriver det sådan:


Det ville på en eller anden måde være selvmodsigende at have en dybdegående artikel om løsninger på klimakrisen og så en annonce fra Zalando, der blinker ude i siden og minder dig om, at du altså skal huske at købe de der sko.



Selv om Føljeton har indført annoncer i form af samarbejder med organisationer og virksomheder, er mediet fortsat opmærksomt og selektivt i forhold til, hvem det vælger at samarbejde med. Det gælder særligt Føljetons position på visse politiske sager som klima, som det mener ville blive kompromitteret, hvis mediet f.eks. viste annoncer fra en olievirksomhed.

De traditionelle medier oplever også, at digitale annoncer udfordrer deres troværdighed og forholdet til brugerne. Det skyldes i mindre grad de enkelte aftaler, som mediehusene indgår med virksomheder, og i stedet at mediehusene i stigende grad gør brug af automatiserede annoncesystemer, der udbyder og sælger annonceplads på en stor onlineauktion. Det er altså ikke længere det enkelte medie, der indgår aftaler med virksomheder om, hvad der skal vises på annoncepladserne, da det sker via en automatiseret proces. Konsekvensen er generelt, at medierne har svært ved at styre, hvilke annoncer der lander på deres sites. Også ondsindede annoncer, som f.eks. forsøger at svindle danskerne til at indgå falske handler med kryptovaluta, er på den måde havnet hos bl.a. Ekstra Bladet, B.T. og TV 2.88



Platformene som portvagter

Mediehusene kommer heller ikke uden om de digitale platforme. De er nødt til at forholde sig til sociale platforme som Facebook, Instagram, TikTok og søgemaskiner som Google Search. Når borgerne søger på ’minkskandale’ på Google, er det godt for danske medier, hvis søgningen leder dem til danske nyhedssider. Det samme gælder, når borgerne scroller igennem feeds på Facebook eller Instagram. Her vil mediehusene også gerne se deres opslag dukke op, så borgerne kan klikke på dem og blive ført videre til deres universer, hvor de kan se annoncer, købe abonnementer og downloade apps. Men platformenes interesse i at prioritere nyhedsindhold er faldende, og de eksperimenterer i øjeblikket med at implementere generativ kunstig intelligens som f.eks. Googles AI Overviews til at give borgerne søgeresultater, hvilket betyder endnu færre besøgende på nyhedsmediernes egne sider.89

De sociale platformes måder at fungere på smitter desuden af på, hvordan mediehusene formidler deres journalistik. På sociale platforme formidler danske nyhedsmedier deres indhold i formater som ’stories’, ’reels’ eller ’posts’. Personalisering er også en platformslogik, som danske mediehuse viser en stigende interesse i. En printet avis har mange sider, som borgerne kan bladre sig igennem, men en skærm har kun én enkelt flade til at fange brugerens opmærksomhed. Siden forretningsmodellen i dag handler om at få så mange som muligt til at købe abonnement, er det vigtigt for medierne at kunne hjælpe brugerne rundt på deres hjemmesider og i deres apps, så de kan gå på opdagelse i indholdet og finde frem til det, som er mest relevant for dem.90



Forbrugere og virksomheder spiller en større rolle

Kun omtrent 19 % af den danske befolkning betalte for nyheder i 2024.91 Det siger sig selv, at det bliver svært, hvis alle kommercielt drevne danske mediehuse satser på, at abonnementer skal bære deres forretningsmodel fremadrettet. I vores interviews står det også klart, at mediehusene anser det for at være en stor opgave for branchen at overbevise befolkningen om, at det er værd at betale for journalistik. Den kommercielle direktør hos Kristeligt Dagblad siger f.eks.:


Kvaliteten af vores demokrati er jo ikke stærkere end størrelsen på vores oplysning. Derfor er der et behov for, at vi som branche er dygtige til at lære folk, at journalistik koster penge – og det bør koste penge.



Abonnenter behøver ikke kun at være borgere. De kan også være private virksomheder, offentlige institutioner, kommuner eller politiske partier. Generelt er virksomhedsbetalte abonnementer i fremgang, hvilket måske er mest tydeligt hos JP/Politikens Hus med deres serie af Watch Medier, der består af 25 forskellige og uafhængige erhvervsrettede medier. Dagbladet Børsens forretning er mere eller mindre bygget på abonnementer fra virksomheder, og i 2025 lancerede dagbladet Information også et virksomhedsabonnement.92

 Både Føljeton og JFM nævner i vores interviews desuden, at de ser potentiale i en forretningsmodel, hvor private virksomheder donerer penge, der tillader mediet at uddele gratis abonnementer til borgerne.93 Forretningsmodellen kan give både virksomheder og institutioner en potentielt øget magt over medierne, hvis deres bidrag til abonnementsindtægter bliver mere afgørende. I så fald kan de ’true’ med at aflyse deres abonnementer, hvis de ikke er tilfredse med avisens dækning, eller de kan blive portvagter for, hvad borgerne læser. Under kommunalvalget i 2025 så vi et eksempel på en sådan konflikt, da Odsherred Kommune forsøgte at aflyse sit abonnement på lokalavisen Nordvestnyt.94



Medievelfærdsstaten

Historisk har danskerne altid spillet en dobbelt rolle som forbrugere, der køber journalistik, og som demokratiske borgere, der søger information. I Danmark har vi tradition for at opfatte journalistik som noget, der skal varetages både af velfærdsstaten og af det frie marked. Det fremhæves tit i forskningen som noget særligt ved den nordiske mediemodel.95 Det velfærdsstatslige aspekt afspejles i vores public service og i vores medieregulering, der f.eks. dikterer, at der ikke må gøres forskel på abonnementspriser ud fra borgernes geografiske placering eller tilhørsforhold til bestemte samfundsgrupper.

Det frie markedsaspekt afspejles samtidig i, at borgerne har magt over medierne i den forstand, at de kan vælge at støtte dem finansielt, alt efter hvem de synes leverer det mest relevante indhold. Det er dog vigtigt at nævne, at de borgere, der betaler for nyheder, har højere indkomster og længere uddannelser end gennemsnittet.96 Hvis mediehusene alene målretter deres indhold til den gruppe, risikerer andre befolkningsgruppers liv og præferencer at blive overset eller tilsidesat.

Ifølge en rapport fra 2024 mener mediehusene i Danmark ikke, at de kan tjene penge på politisk stof og nyhedsstof, hvorfor det sjældent placeres bag en betalingsmur. Ud fra et demokratisk perspektiv er det selvfølgelig positivt. Men det er som regel også telegramstof, autogenereret stof og citathistorier, som ligger gratis tilgængeligt hos medierne. Selv om borgerne fortsat har adgang til meget gratis nyhedsstof, kan man være bekymret for, at kvaliteten af det gratis indhold vil falde, hvis mediehusene i fremtiden vælger at lægge kræfterne i den type stof, som de kan tjene penge på.

Tilbage i 2007 argumenterede Ida (Schultz) Willig for, at den bredt henvendte omnibusavis var på vej ud af det danske mediesystem for at gøre plads til det, som hun kaldte for segmentpressen.97 Det vil sige, at de individuelle dagblade henvender sig mere til ’nogle’ end til ’alle’, og læserne bliver i højere grad betragtet som forbrugere end som borgere. Vi ser fortsat flere online nichemedier dukke op i det danske medielandskab, som enten dækker stof inden for bestemte emneområder og brancher eller dækker hyperlokalt stof, f.eks. i storbyer. Disse medietitler er generelt bedre til at fastholde en dedikeret læserskare, som samtidig er villig til at betale, fordi det er svært at finde samme indhold andre steder. Ifølge Willig finder denne udvikling også sted hos de store, landsdækkende nyhedsmedier, hvilket giver anledning til en bekymring for, at bestemte befolkningsgrupper i fremtiden vil samle sig om bestemte medier. I forskningen kan vi ikke se tegn på, at denne opdeling af læserne skulle ske på baggrund af deres politiske eller ideologiske ståsted.98 Det kan være et udtryk for, at borgerne er apolitiske i deres nyhedsforbrug, og det er vigtigt at holde øje med, om segmenteringen i så fald foregår på andre parametre – f.eks. livsstil.







Kapitel 4
Mediestøtte og konkurrenceforvridning

Mediehusene har brug for at kunne agere autonomt og uafhængigt, hvis de skal løse deres demokratiske opgaver. Journalister skal kunne skrive afslørende historier om politikere, embedsfolk, erhvervsfolk, politi, universiteter og alle andre samfundsinstitutioner, som udøver magt over borgerne, uden at de samme institutioner kan blokere eller censurere historierne.

I Danmark er mediesystemet domineret af to typer af ejerskab: erhvervsdrivende fonde, f.eks. Politikens fond, og offentligt ejerskab, dvs. den danske stat. Det gælder for begge typer, at de fylder mere i medielandskabet i dag, end de gjorde ved årtusindeskiftet. De to typer ejerskab er dog ikke fuldstændig uafhængige størrelser, da de fleste kommercielle medier også modtager penge fra staten via både momsfritagelse og mediestøtte. Systemet kombineres med det, vi kalder for et armslængdeprincip. Det betyder, at vores støttesystemer til kommercielle nyhedsmedier som udgangspunkt er designet sådan, at staten ikke kan udøve beslutningsmagt over den konkrete drift af medierne og deres redaktionelle stof. I dette kapitel ser vi nærmere på udviklinger i magtbalancen mellem den danske stat og de kommercielle medier, særligt via mediestøtten og spørgsmålet om konkurrenceforvridning.


En gradvis overgang

Den statslige støtte til publicistiske medieudgivere i Danmark er blevet indført gradvist og langsomt over en periode på mere end 60 år. Støtte til medierne kan oprindelig spores endnu længere tilbage, nemlig til enevælden, da kongen tildelte portolettelser for enkelte aviser, men de fleste moderne tiltag stammer fra 1960’erne. I løbet af dette årti blev det politisk besluttet at fastholde portolettelsen til alle aviser samt at indføre nulmoms for både papirindkøb og avissalg. I de efterfølgende årtier blev der løbende indført tilskudsordninger, som gradvist voksede sig større.99 Der findes således ikke et stort skift eller et entydigt nulpunkt for, hvornår vi som dansk samfund besluttede at indføre støtte til medierne.100

I 1997 blev den første direkte driftsstøtte indført. Dengang kom støtten fra det såkaldte DFI, dvs. Dagspressens Finansieringsinstitut, som var delvist statsfinansieret og delvist finansieret af dagbladene selv. Formålet med DFI var at tilbyde dagbladene sikkerhed, når de skulle optage lån, særligt til at investere i teknologiske udviklinger. I 2005 blev DFI erstattet af Dagbladsnævnet, og dermed overgik støtten til dagbladene til at blive udelukkende statsfinansieret.

Debatten om både direkte og indirekte støtte til dagbladene var gennemgående præget af en spænding mellem erhvervspolitiske og kulturpolitiske argumenter. Det erhvervspolitiske argument var i udgangspunktet imod støtteordninger med den begrundelse, at statens indblanding og favorisering af enkelte medier ville medføre ’smagsdommeri’. Det ville forvride konkurrencen og forhindre innovation og udvikling i branchen. Det kulturpolitiske argument var generelt tilhænger af støtteordninger, fordi dagbladene varetager en central, demokratisk opgave. Derfor er det statens ansvar at værne om dem gennem både direkte og indirekte støtte.101

Debatten blev ofte tegnet op i politiske fløje, hvor borgerlige partier havde tendens til at tage det erhvervspolitiske ståsted og venstrefløjen det kulturpolitiske. Når ordningerne konkret blev indført, var skillelinjerne imidlertid ikke altid tydelige. Dagbladsnævnet blev f.eks. oprettet, da Anders Fogh Rasmussen var statsminister. Det var primært begrundet med erhvervspolitisk lydende argumenter, nemlig at et statsfinansieret støttesystem ville forenkle administration og beskytte virksomhedernes forretningshemmeligheder.102



Medieaftalerne og demokratistøtte

De mange støtteordninger i dag betyder, at mange danske medier nu har indrettet deres forretninger efter dem. Derfor kan det være svært at lave store politiske forandringer på området, da man fra politisk side kommer til at udøve en efterhånden ret stor økonomisk magt over medierne, som kan skade dem eller i værste fald drive dem til konkurs.

De såkaldte medieaftaler sætter løbende rammerne for både de danske public service-medier og de privatejede medier. Aftalerne bliver indgået i politiske forligsaftaler, der i udgangspunktet gælder i fire år ad gangen. Det hænder dog, at aftaler kan blive erstattet før deres udløb, og det synes at gælde især de smalle aftaler.103 De forlig, der har medført forandringer for mediestøtteloven, har været brede forlig med støtte fra mange partier, hvilket også betyder, at enkelte politiske partier har haft relativt lidt indflydelse på den samlede aftale.

Den første store ændring begyndte med medieaftalen fra 2007, hvor Venstre, Konservative, Socialdemokratiet, SF, Radikale Venstre og Dansk Folkeparti besluttede, at de ville ændre på støtteordningen under Dagbladsnævnet. Til det formål igangsatte de et udredningsprojekt, hvor uafhængige forskere fik til opgave at vurdere støtten.104 Den endelige rapport blev udgivet i 2009, og hovedkonklusionen var, at systemet under Dagbladsnævnet var for platformsspecifikt, dvs. at det var møntet på de trykte dagblade og derfor ikke tog tilstrækkeligt hensyn til opblomstringen af internetmedier.105 Det var derfor også som direkte konsekvens af digitaliseringen, at den danske lov om mediestøtte opstod.

Efter rapporten blev der nedsat et udvalg, som gik under navnet Mediestøtteudvalget. Udvalgets rapport udkom i 2011, hvor det foreslog tre forskellige støttemodeller: en platformsspecifik, en delvist platformsneutral og en platformsneutral. Den første model ville gøre konkret forskel på hhv. trykte og internetbaserede medier, mens de to andre modeller ville gøre støtten mindre afhængig af, hvordan medierne udkom. Politikerne valgte den midterste model og demonstrerede dermed en vis tilbageholdenhed i forhold til at revolutionere støtten.

Den delvist platformsneutrale model blev implementeret i 2013 i den nye mediestøttelov,106 som vi kan se i boks 1. Der blev dog videreført mange strukturer og formuleringer fra den forrige lovgivning under Dagsbladsnævnet.107 Den nye lovgivning forudså heller ikke, hvor stort et fokus der senere ville komme på formidling i billede og lyd, da det specifikt hedder, at internetbaserede nyheder primært skal formidles på skrift, og at billede og lyd skal støtte op om det skrevne indhold.108 På den måde har loven om mediestøtte siden sin fødsel været præget af tankegange fra tidligere lovgivning og har vist sig på mange måder at være konservativt designet i forhold til den digitale virkelighed.

Mediestøttens historie viser, at der var lang vej fra det politiske ønske i 2007 til den endeligt implementerede lov i 2013. Både forskere og mediebranchen var med til at forme den, og det er svært at argumentere for, at de enkelte politiske partier udøvede stor magt. Mediestøtteudvalget udøvede dog en vis grad af definitionsmagt, da de valgte at udgive den endelige rapport under titlen Demokratistøtte med det tilhørende slogan ”mediestøtte er demokratistøtte”. Dermed kom det kulturpolitiske argument til at overtage debatten om støtte til medier i Danmark.109


Boks 1. Hvem kan modtage mediestøtte?

For at kunne modtage mediestøtte skal et medie overordnet leve op til ni krav, som udgør essensen af lovgivningen. Herunder er de for nemhedens skyld opdelt i temaer.

Selvstændigt ejerskab


	Mediet må ikke ejes hverken helt eller delvist af offentlige institutioner eller offentligt finansierede selskaber. Det må heller ikke være ejet med to tredjedele eller mere af arbejdsgiver-, arbejdstager- eller brancheorganisationer.



Indhold og målgruppe


	Minimum halvdelen af mediets indhold skal være redaktionelt stof (ikke annoncer) inden for et bredt område og med behandling af aktuelt nyhedsstof.

	Mediets redaktionelle stof skal have særligt fokus på politiske, samfundsmæssige og kulturelle emner.

	Målgruppen skal være ”bred”, dvs. mediet må ikke alene være rettet mod bestemte erhvervs- og faggrupper, medlemmer af arbejdsgiver-, arbejdstager- eller brancheorganisationer, politiske partier eller ansatte i offentlige institutioner m.v.

	Mediet skal være tilgængeligt i hele landet på ens vilkår for brugerne og tilgængeligt for alle. En avis må altså ikke koste mere i Nordjylland end i København.



Produktionsmetode


	Mediet skal have en ansvarshavende redaktør.

	Redaktøren og de redaktionelle medarbejdere skal tilsammen udgøre minimum tre årsværk.

	Mindst en sjettedel af mediets indhold skal være selvstændigt, journalistisk bearbejdet.

	Mediet skal udkomme minimum 10 gange om året.



Støtten kunne i 2014 maksimalt udgøre 35 % af nyhedsmediets redaktionelle omkostninger eller 17,5 millioner kroner årligt. Denne øvre grænse kaldes også for et titelloft.

Kilde: Kulturministeriet




Mediestøtten som et værn imod techgiganter

Frem til år 2019 blev støtteordninger til private medier nærmest ikke nævnt i medieaftalerne. I stedet beskæftigede aftalerne sig med at rammesætte og regulere public service-medierne.110 I 2017 blev der foretaget en mindre justering af mediestøtten, da det blev indskrevet, at Flensborg Avis og Der Nordschleswiger kunne få del i støtten. De to medier er henvendt til hhv. det danske mindretal i Sydslesvig og det tyske mindretal i Sønderjylland.111

Den næste store ændring af mediestøtten begyndte i 2019, da mediestøtten blev vidt omtalt i en ny medieaftale. Her indgik Venstre, Liberal Alliance, Konservative og Dansk Folkeparti et smalt forlig, hvor de varslede store ændringer af mediestøtten. Partierne nævnte bl.a. i aftalen, at danske medier oplever hård international konkurrence fra store udenlandske aktører såsom Google, Facebook og Netflix, og at formålet med aftalen var at imødekomme denne nye medievirkelighed ved at tillade borgerne at tilgå et mangfoldigt udbud af indhold, som understøtter dansk demokrati, sprog og kultur.112

Mediestøtten skulle igen også gøres mere platformsneutral, og ændringerne rummede både udvidelser af støtten og besparelser. F.eks. ville partierne udvide momsfritagelsen til internetbaserede medier og desuden oprette en særskilt pulje til ugeaviser. Samtidig ville de sænke den maksimale mediestøtte for landsdækkende medier til 11 millioner kroner, men fastholde støtten til lokale og regionale medier på den gamle grænse på 17,5 millioner kroner.113

Det var kun tiltaget om momsfritagelse, der endte med at blive gennemført, da forliget blev afløst før tid.114 De borgerlige partier havde imidlertid sat gang i en udvikling, som fortsatte i den næste medieaftale, hvor mediestøtten ligeledes fyldte meget. Medieaftalen i 2022 blev indgået i endnu et smalt forlig mellem Socialdemokratiet, SF, Enhedslisten, Radikale Venstre, Frie Grønne, Alternativet og Kristendemokraterne. Her gik partierne mere i offensiven over for techgiganter ved bl.a. at italesætte de effekter, som techgiganternes platforme har haft på de kommercielle medier, herunder faldende annonceindtægter.115 Mange af de centrale punkter i medieaftalen handlede dog om at skrue på de tiltag, som Venstre, Liberal Alliance, Konservative og Dansk Folkeparti havde foreslået, nemlig at omfordele midlerne i mediestøtten til fordel for regionale og lokale medier, oprette en pulje for ugeaviser og desuden arbejde mod en ny mediestøtteordning, som skulle gøre ordningen endnu mere teknologi- og platformsneutral.

Aftalen fra 2022 blev hurtigt afløst af et nyt bredt forlig i 2023, som blev indgået mellem den nye SVM-regering, SF, Enhedslisten, Dansk Folkeparti og Radikale Venstre. Denne aftale førte til en omfattende forandring af lovgivningen for mediestøtten, som vi kan se i boks 2. Desuden blev kritikken af techgiganterne endnu skarpere, da indledningen i høj grad fremstiller dem som fjender af den danske mediekultur. Her står der, at techgiganterne har gjort danske børn og unge til ”forsøgsdyr i et eksperiment, ingen har sagt ja til”.116

Ligesom de forrige to aftaler lagde forliget op til, at midlerne skal omfordeles til fordel for regionale og lokale nyhedsmedier, at der skal oprettes en pulje for ugeaviser, og at der skal arbejdes videre med en ambition om at designe en ny mediestøtteordning, som er mindre afhængig af distributionsformer og teknologi. Til det formål blev der nedsat et nyt mediestøtteudvalg, der ligesom i 2010 fik til opgave at foreslå en ny ordning, som gør endnu mindre forskel på, hvordan et medie udkommer. Udvalgets rapport udkom i oktober 2025. Rapporten lægger op til at indføre en model, som samler produktionsstøtten i én samlet pulje. Rapporten anbefaler fortsat, at ordningen tilgodeser lokale og regionale medier, men også fritstående medier, dvs. medier, som ikke er med i en større koncern. Den foreslår desuden, at innovationspuljen udvides.117

De seneste tre medieaftaler viser fordelene ved politiske forlig, da meget af arbejdet fra tidligere aftaler bæres videre, på trods af at forligskredsen ændrer sig. Der er selvfølgelig forskelle på aftalerne, f.eks. hvorvidt man bør kæmpe for bedre arbejdsforhold i branchen,118 eller hvorvidt supplementsordningen skal mindskes eller afskaffes,119 men de overordnede linjer for de privatejede medier i aftalerne er de samme. Det er dog interessant, at mediestøtten har fået en mere fast plads i medieaftalerne end tidligere. Det er også bemærkelsesværdigt, at ønsket om at gøre mediestøtten mere platformsneutral stadig er aktuelt, på trods af at det også var målet, da mediestøtteordningen blev oprettet tilbage i 2013. Politikerne mener altså ikke, at vi er nået i mål.

Mere generelt kan vi se, at sprogbrugen i og omkring medieaftalerne er blevet mere værdiladet over tid. Diskursen om platformsneutralitet er et eksempel. I 2010 handlede den om at give medierne økonomisk incitament til at omfavne internettet, udforske nye, digitale formater og konkurrere internationalt. I 2023 handler den om at sikre, at danske medier kan modstå udefrakommende og uønskede tendenser. Vi ser således også et stærkt fokus på dansk indhold. Aftalen nævner f.eks. ikke et eksplicit behov for mere EU-dækning, som den første magtudredning beskrev som mangelfuld, og den siger heller ikke noget om integrationsfremmende medietilbud til det stigende antal udlændinge bosat i Danmark.

Overordnet set er der ikke kun sket en politisk omfordeling af midler, men en stigning i den samlede mediestøtte. Siden 2015 er den samlede produktionsstøtte til danske medier steget med 12,9 %, og innovationsstøtten er steget med 35,8 %, når man korrigerer for inflation.120 Fordelingen af midlerne er desuden en prioriteringsopgave, som fortsat foregår via Medienævnet, som håndterer ansøgningerne. Medienævnet har således stor beslutningsmagt, idet der ikke kan klages til andre instanser over nævnets afgørelser.121 I 2022 modtog nævnet 51 ansøgninger om innovationsstøtte,122 hvoraf 21 fik tilsagn, og 10 nye ansøgninger om redaktionel produktionsstøtte, hvoraf 3 fik tilsagn.123


Boks 2. De største ændringer, som blev gennemført i 2023

Flere formater


	Definitionen af støtteberettigede medier blev udvidet til at omfatte medier, der leverer nyhedsindhold i ”lyd og levende billeder m.v.”



Mindre støtte til koncerner og landsdækkende titler


	Det generelle loft for redaktionel støtte for individuelle aviser blev sænket fra 17,5 millioner kroner til 12,5 millioner kroner.

	Der blev indført et støtteloft på 90 millioner kroner for koncerner.

	Supplementsordningen blev gradvist skrumpet over en treårig periode fra 2024-2026.



Favorisering af lokale og regionale medier samt nye puljer rettet mod ugeaviser og magasiner


	Det blev indført, at lokale og regionale mediers omkostninger skulle vægtes med 1,3 i udregning af redaktionelle omkostninger. Loftet for produktionsstøtte for disse medier blev hævet til 18,5 millioner kroner.

	Der blev oprettet en særskilt pulje for ugeaviser med et støtteloft på 350.000 kroner per ugeavis.

	Der blev oprettet en særskilt pulje for publicistiske magasiner med et støtteloft på 3 millioner kroner per magasin.



Udvidelse af innovationsstøtte


	Innovationspuljen blev udvidet fra 21,7 millioner kroner til 31,2 millioner kroner, og kravene blev mere platforms- og teknologineutrale.



Kilde: Kulturministeriet




’Crowding-out’ og ’crowding-in’

I Danmark anklages public service-medierne ofte for at skade de privatejede medier ved at forvride konkurrencen.124 Logikken er simpel: Hvis DR f.eks. producerer en podcast, som er gratis tilgængelig for borgerne, vil borgerne vælge at forbruge DR’s podcast i stedet for at betale for at lytte til en podcast hos f.eks. Podimo eller Zetland. Særligt når staten tilbyder en gratis mulighed, taler man i økonomisk teori om en ’crowding-out’-effekt, som begrænser private virksomheders mulighed for at drive forretning på markedet. Efter den logik kunne public service være en forklaring på, at danskernes betalingsvillighed for nyhedsmedier er lav.

De fleste studier, der har undersøgt, om borgerne bliver mindre villige til at betale for nyheder, når der findes public service, finder dog frem til en positiv sammenhæng.125 I lande med stærke public service-medier er borgerne mere tilbøjelige til at betale for nyheder. Det forklarer forskerne typisk med, at public service-medier hæver standarden og interessen for journalistik og kvalitetsindhold. Hvis borgerne er vant til at se TV-Avisen på DR, er de altså typisk også mere interesserede i at forbruge nyheder andre steder. Det har forskere betegnet som en ’crowding-in’-effekt. I 2026 konkluderede en rapport fra det norske medietilsyn, at det norske public service-medie NRK bidrager positivt til mediemangfoldighed i landet i både brug og indhold.126 Der er altså umiddelbart ikke belæg for, at public service skulle være skadelig for private mediers udbud.



Hvem fortjener støtte?

Diskussionerne om mediestøtten og ønsket om platformsneutralitet drejer sig på mange måder om, hvad der tæller som medier, der er vigtige for demokratiet. F.eks. kritiserede flere nye onlinemedier længe mediestøtten for ikke at anse formidling på video og lyd for at være støtteværdig.127 I 2023 blev mediestøtten så justeret, så man nu også kan modtage midler, hvis man formidler journalistik i levende billeder eller på lyd.

Der er dog en bagside af medaljen. Skiftet fra distributionsstøtte til produktionsstøtte og ønsket om platformsneutralitet har haft den konsekvens, at lovgivningen i højere grad må beskæftige sig med indholdet og dets produktionsmetoder.128 Under Dagbladsnævnet kunne man opnå støtte, så længe man levede op til en løs definition af et dagblad. Det eneste indholdsmæssige krav var, at bladet var karakteriseret ved aktuelt nyhedsstof inden for et bredt emneområde, og at det behandlede politiske, samfundsøkonomiske og kulturelle spørgsmål.129 I loven om mediestøtte fra 2013 blev listen af krav betydeligt udvidet, og i 2023 blev den endnu længere. Denne udvikling er også blevet adresseret i rapporten fra det nye Mediestøtteudvalg i 2025, som noterer, at det er svært for mange nye medier at navigere i de mange regler.

Et platformsneutralt medieudbud rejser nogle fundamentale spørgsmål om, hvad der gælder som støtteværdigt publicistisk indhold og metode. Det må politikerne nødvendigvis tage stilling til. Skal man f.eks. kunne modtage mediestøtte, hvis man udelukkende distribuerer AI-genererede nyheder, eller hvis man udgiver dokumentarvideoer på platformen YouTube? Når man ikke længere kan identificere et publicistisk medie ud fra, hvordan det udkommer, står politikerne over for en svær opgave, når de skal afgøre, hvad der gælder som støtteværdig publicisme. Med andre ord kan man sige, at platformiseringen tvinger politikerne til at udøve mere definitionsmagt over medierne i forhold til, hvad der tæller som indhold, der gavner demokratiet.







Kapitel 5
Public service-medier og platformiseringen

Den 8. august 2025 skrev MediaWatch, som er et online nyhedsmedie for mediebranchen i Danmark, at 42 % af borgerne betragtede DR’s streamingtjeneste DRTV som et ’must have’ i husholdningen. TV 2’s streamingtjeneste TV 2 Play fulgte efter på en andenplads med 37 %, og på tredjepladsen befandt Netflix sig med 31 %.130 De resultater blev taget godt imod af både DR og TV 2.

Både DR og TV 2 arbejder på at blive online public service-tv, der er tilgængeligt for befolkningen på forskellige digitale apparater.131 Det betyder, at public service-mediernes distribution af indhold online bliver afhængig af de store platforme, når tv-institutionerne selv skal publicere indholdet og stå for den direkte kontakt til brugerne af deres streamingtjenester. Førhen afleverede DR og TV 2 blot deres signal til distributørerne, f.eks. til kabel-tv-selskaberne, som derefter stod for distributionen og for kundekontakten. Både DR og TV 2 bruger derfor mange ressourcer på den nye opgave, og der ansættes i den forbindelse nye medarbejdere. F.eks. har DR i 2025 oprettet en stilling som direktør for teknologi. Alt dette koster ressourcer, som tages fra indholdsproduktionen.

Samtidig med den nye opgave som onlinedistributør er den internationale konkurrence om publikum blevet voldsomt intensiveret. De populære amerikanske streamingtjenester som f.eks. Netflix og Disney+ spiller en stor rolle i det nationale forbrug af online audiovisuelt indhold i dag. I Danmark er det især Netflix, som har sat sig på markedet siden lanceringen i Danmark i 2012. Tjenesten er fortsat langt mere populær end f.eks. Amazon Prime Video, som er den dominerende amerikanske streamingtjeneste i f.eks. vores naboland Tyskland. Den sociale platform YouTube, der ejes af Alphabet (Google), spiller også en stor rolle i borgernes forbrug af audiovisuelt indhold.132 Både DR og TV 2 har derfor oprettet kanaler på YouTube for især at få børn og unge i tale, og de store kommercielle platforme ejet af Meta, Microsoft, Alphabet, Apple og Amazon dominerer infrastrukturen bag vores online medielandskab. Som præsenteret i første kapitel kan denne udvikling beskrives som en platformisering af medielandskabet.133

For tv-industrien betyder platformiseringen, at en broadcast-tv-tankegang afløses af en online-tv-tankegang.134 Produktionen af tv-programmer skal tilpasses til en streamingtjenestes brugergrænseflade og katalog samt til brug på sociale platforme frem for til en traditionel tv-kanals sendeflade. For public service-institutionerne specifikt aktualiserer den nye online-tv-tankegang spørgsmålet om, hvordan public service skal praktiseres i en tid, hvor de store kommercielle platforme og streamingtjenesterne presser public service-tv.


Presset af platformiseringen

Online public service-tv er direkte afhængigt af platformene, når indhold og tjenester skal gøres synlige og tilgængelige. Apple er f.eks. med, når DRTV skal findes i Apples appstore og gøres tilgængeligt på et smart-tv via Apple TV’s brugergrænseflade eller er integreret med AirPlay på en iPhone. Denne på mange måder brugervenlige, sømløse integration af hardware og software betyder imidlertid, at DRTV’s app og indhold bliver mindre synlig for os sammenlignet med Apples egen streamingtjeneste Apple TV. Med den store mængde af spillefilm og tv-fiktionsserier af høj kvalitet, som vi har fået adgang til via streamingtjenesterne, har DR og TV 2 fået vanskeligere ved at tilbyde indhold, der kan konkurrere om seernes opmærksomhed online i den mangfoldighed af tv-genrer, som de er forpligtede på.

Den mediepolitiske regulering af public service-tv i Danmark er stadig præget af en broadcast-tankegang på trods af de store forandringer i tv-industrien, og forbindelsen til befolkningens mediebrug i dag og DR og TV 2’s praksis online er forholdsvis svag. Som beskrevet i kapitel 1 er EU’s mediepolitiske og reguleringsmæssige tiltag vokset i de sidste 20-25 år særligt på grund af den rolle, de store kommercielle platforme har fået på tværs af landegrænser. For de audiovisuelle medier bevæger medie- og kulturpolitikken sig dermed fra et overvejende nationalt til et langt mere internationalt niveau, og hvor den nationale mediepolitik i høj grad er sammenvævet med de internationale reguleringer. De demokratiske processer hos beslutningsmagten er på den måde blevet mere komplicerede. DR og TV 2 klarer sig som nævnt godt i den nye konkurrence om borgernes opmærksomhed online. Men udviklingen mod online public service-tv har dog også konsekvenser for, hvordan public service tolkes og kan praktiseres.



Public service-opgaven i dag

I Danmark, og i Norden generelt, er public service-institutionerne magtfulde aktører i den nationale offentlighed. Her har de både en dagsordenssættende magt og en definitionsmagt over, hvordan vi forstår verden omkring os.135 Desuden er de magtfulde aktører i den nationale tv-produktionsbranche, ligesom de er teknologisk avancerede og relativt velfinansierede mediehuse. I dansk politisk historie er der tradition for at betragte dem som del af kulturpolitikken i landet, hvor de er med til at beskytte og styrke landets sprog og kultur. Public service-institutionerne har derfor en politisk pålagt opgave i forhold til et nationalt publikum, der ideelt set skal støtte mediernes centrale rolle i et moderne samfund.136

Som vi var inde på i kapitel 1, skal public service-medierne informere, oplyse og underholde i samfundets tjeneste frem for markedets og være uafhængige af politiske særinteresser. Dermed skal de være med til at sikre, at borgerne kan få del i et effektivt, kreativt og succesfuldt medborgerskab137 uanset borgernes politiske tilhørsforhold, smag og indholdspræferencer. Public service-mediernes indhold skal derfor være drevet af et ønske om at skabe relevans for borgerne og værdi for samfundet frem for profit, uanset hvordan public service-medierne organiseres og finansieres.

Forskning har vist, at public service-mediernes nyhedsudsendelser spiller en væsentlig rolle for befolkningens politiske vidensniveau og dermed evne til at deltage i de demokratiske processer i et samfund.138 Den grundlæggende kulturpolitiske antagelse i den danske mediepolitiske tradition er, at den samme forbindelse også gælder for alle de mange andre indholdsformer og aspekter af public service. I den optik bidrager også realityshows som ”X Factor” på TV 2 (2019 ff.) eller ”Hotel Romantik” på DR (2025 ff.) til et medborgerskab. I den form for programmer er det muligt at belyse de normer og den viden, der findes i et moderne samfund, hvilket kan inddrage borgerne i en løbende offentlig samtale. Det kan f.eks. være en samtale om opbrud i synet på ældre menneskers kærlighedsliv og dermed vores opfattelser af og viden om, hvad det vil sige at blive ældre i det hele taget.139 På baggrund af den antagelse og en bred kulturopfattelse stilles der kulturpolitiske krav til public service-medierne om, hvor meget dansksproget tv-fiktion de f.eks. skal producere, krav til produktion af børneindhold, og der lægges en særlig vægt på danske programmer i indholdsudbuddet, der kan samle befolkningen.



Fire kerneværdier

Hvordan public service mere konkret skal realiseres af public service-medierne, er rammesat af nogle sammenvævede værdiforestillinger.140 Public service kan af samme grund ikke defineres endegyldigt. Forskningen i public service har derimod identificeret fire kerneværdier: universalitet, mangfoldighed, kvalitet og uafhængighed. Imidlertid er det blevet sværere for public service-medierne at leve op til de fire kerneværdier i det aktuelle tv-landskab, der er afhængigt af platformenes strukturelle magt i konkurrencen om borgernes opmærksomhed.141

’Universalitet’ drejer sig om, at borgerne skal sikres adgang til public service-indholdet, uanset hvilken form for apparat de bruger til at se tv på, og hvor i landet de befinder sig. Adgangen til selve indholdet skal desuden være gratis, så borgerne ikke skal betale for at få adgang til indholdet som på Viaplay eller Netflix. Derfor har de fleste public service-medier været finansieret af annoncer, som alene eller sammen med licensbetaling har givet borgerne ’gratis’ adgang. I Danmark har TV 2 dog også krævet en abonnementsbetaling siden 2003, hvilket bryder med det princip.

I dag er det en udfordring at sikre den universelle adgang i et platformiseret mediemiljø, hvor vejen til public service-mediernes online streamingtjenester tydeliggør de store platformes strukturelle magt. Først og fremmest har public service-apps ikke nødvendigvis synlige placeringer på smart-tv-producenternes skærme og hos online-tv-udbydere såsom Apple TV, så borgerne let kan finde indholdet. Den universelle adgang til public service-indholdet kan også siges at være udfordret af, at DRTV siden 2025 kræver login. Argumentet er, at det er nødvendigt for at optimere ’personaliseringen’ af tjenesten i konkurrencen om opmærksomheden, idet det algoritmedrevne anbefalingssystem guider borgerne i retning af relevant indhold i det omfattende katalog og forbedrer muligheden for at tilgå det samme indhold på tværs af digitale apparater. Det betyder, at borgerne skal aflevere deres data for at få adgang til indhold, som allerede er betalt via skatten, hvilket kan opfattes som en trussel mod universalitet som kerneværdi.

’Mangfoldighed’ skal ligeledes præge indholdet. Den dimension formuleres i den danske radio- og fjernsynslovgivnings § 10 som et krav om, at public service-medierne skal udbyde en mangfoldighed af genrer, stofområder og temaer. Mangfoldighed i indholdet skal også gælde forestillingen om modtagerne. Der skal være attraktivt indhold i en mangfoldighed af genrer til den brede befolkning såvel som særlige aldersgrupper, minoriteter og socioøkonomiske grupper i samfundet. Målgruppeorienteringen af indholdet vejede tungt i public service-mediernes tolkning af deres opgave op gennem 00’erne, hvor udbuddet af nichekanaler eksploderede. Men når public service-tv bliver en streamingtjeneste, bliver de mange tv-kanaler fra f.eks. DR og TV 2 erstattet af én brugergrænseflade på enten DRTV eller TV 2 Play, hvor nyt og gammelt indhold skal vises frem og findes af brugerne. På en brugergrænseflades forside er de øverste en-to rækker af programmer tilmed dens ’prime space’,142 og her begynder typisk ca. 75 % af streamingforbruget.

Til gengæld fungerer en streamingtjeneste også som et arkiv for allerede udsendte programmer. Et eksempel er TV 2’s dokumentar ”Den sorte svane” om økonomisk kriminalitet. Serien var i fem afsnit og blev publiceret den 28. maj 2024, og i juli 2024 var den allerede blevet set af 2,2 millioner seere. Knap et år senere, i juni 2025, blev der publiceret to afsnit mere i serien, der fik seertallet til de første seks afsnit til at stige yderligere, og serien er i skrivende stund fortsat tilgængelig på TV 2 Play. At hjælpe borgerne til både at opdage og finde relevant indhold på streamingtjenesten, som kan være eller er dagsordenssættende, bliver derfor en ny og central opgave for DR og TV 2 som online public service-medier.

 Personalisering ved hjælp af forskellige AI-understøttede anbefalingssystemer er online-tv-tankegangens svar på målgruppeorientering. Men personalisering kan samtidig udfordre både universalitet og mangfoldighed som kerneværdier netop på grund af det øgede udbud af relevant indhold for den enkelte og brugernes øgede kontrol med brugen af indholdet. Personaliseringen begrænser potentielt den universelle adgang til public service-indholdet, hvilket ikke nødvendigvis er i borgernes interesse. Et eksempel på, at universel adgang uden personalisering fortsat er en væsentlig kerneværdi også i online public service, er TV 2’s serie ”Sygeplejeskolen” (2018-2025). Den var oprindelig produceret til TV 2 Charlies målgruppe af seere på over 55 år, men den blev også publiceret på TV 2 Play og har gennem alle syv sæsoner vist sig også at være populær blandt de yngre målgrupper. Personalisering af public service-tv kræver desuden en gennemsigtig brug af algoritmerne bag anbefalingssystemerne ifølge lovgivningen. Det krav forsøger DR at leve op til på sin egen streamingtjeneste. TV 2 er endnu ikke forpligtet til samme form for transparens.

En særskilt udfordring for DR og TV 2 er at sikre den universelle tilgang til det mangfoldige indhold for særlige målgrupper. Børn og unge kan ofte bedst nås på TikTok og YouTube, men på de kommercielle platforme optræder indholdet sammen med masser af reklamer. Brugerne betaler tilmed for de sociale platforme med egne data, hvilket public service-medierne er med til at få til at ske. Desuden er TikToks og YouTubes algoritmer uden for DR og TV 2’s kontrol og ikke gennemsigtige for brugerne.

’Kvalitet’ er en tredje kerneværdi i public service både historisk og aktuelt. Der forventes høje professionelle standarder for journalistikken og etikken i indholdsproduktionen på tværs af genrer.143 På grund af det ikke-kommercielle mandat betragtes det også som en kvalitet, at public service-tv fornyer sig og har en vis indholdsmæssig risikovillighed, f.eks. når medierne udvikler nye programformater og kreative talenter foran og bag skærmen. I Danmark er både DR og TV 2 f.eks. forpligtede til at medfinansiere produktionen af spillefilm, og de bidrager på den måde til den statslige understøttelse af en dansk filmindustri.

Den skærpede konkurrence om borgernes opmærksomhed har samtidig konsekvenser for kerneværdien kvalitet.144 De transnationale streamingtjenester er leveringsdygtige i tv-fiktion og film af høj kunstnerisk kvalitet, og både HBO Max og Netflix har de sidste 10-15 år produceret originale tv-serier, som har sat nye internationale standarder for fortællekunst på tv. Et eksempel er serien ”Breaking Bad” på Netflix (2008-2013), der har vundet flere internationale priser. De transnationale streamingtjenesters produktioner har tilmed skabt offentlig debat om emner som global økonomisk ulighed og klasseforskelle, f.eks. med Netflixserierne ”Squid Game” (2020-2025) eller ”Reservatet” (2025).

Broderparten af de transnationale streamingtjenesters tilbud er amerikansk eller britisk, og DR og TV 2 producerer derfor i stigende grad originalt, dansksproget indhold i alle væsentlige tv-genrer inklusive fiktion, selv om det er dyrt. Det dansksprogede indhold fastholder erfaringsmæssigt modtagernes interesse og bidrager dermed afgørende til at indfri kerneværdien universalitet i public service-opgaven. DR og TV 2 skal på den måde balancere mellem at tiltrække og fastholde et stort og bredt sammensat publikum og samtidig forny sig i form og indhold. De indre spændinger mellem kerneværdierne universalitet, mangfoldighed og kvalitet er betydelige, og platformiseringen af mediemiljøet har øget den spænding.

Den fjerde kerneværdi i forestillingen om public service er ’uafhængighed’ af politiske og økonomiske særinteresser. Overordnet kan public service både historisk og aktuelt betragtes som en opgave i forhold til borgerne, som staten uddelegerer. I Danmark og i langt de fleste lande med public service-medier er opgaven i praksis pålagt konkrete organisationer. DR og TV 2 er de centrale aktører i Danmark, men public service-opgaven løses f.eks. også af de otte regionale TV 2-nyhedsorganisationer, Radio IIII, lyd-appen Huligennem, der produceres af Aller Media, og Det Danske Filminstitut (DFI), der administrerer public service-puljen.

Public service-medierne må dog ikke være instrumenter i hænderne på en siddende regering, selv om staten og den politiske beslutningsmagt står bag driften. Public service-medierne skal derfor sikres redaktionel frihed og tilstrækkelige ressourcer, så de er i stand til at udføre opgaven i samfundets tjeneste. I Danmark beskytter armslængdeprincippet i samspil med de organisatoriske rammer DR og TV 2 mod direkte politisk indblanding. Tidligere analyser har heller ikke fundet tegn på en systematisk skævvridning af den politiske journalistik.145

En mere indirekte politisk indblanding og eventuelle grader af selvcensur kan dog naturligvis godt spille en rolle alligevel, hvis f.eks. konkrete programmer og sager skaber omfattende politisk interesse for, hvordan public service-medierne forvalter opgaven. Et eksempel er debatten i kølvandet på DR-dokumentaren ”Grønlands hvide guld” i 2025, som bl.a. fik DR til at ’afpublicere’ dokumentaren.146 I europæiske lande som Polen og Ungarn er public service-medierne i disse år dog præget af omfattende direkte politisk indblanding, der betyder, at institutionerne mister troværdighed og relevans for borgerne.147 Den form for antidemokratisk brug af public service-medierne har EU’s mediepolitiske tiltag et stigende fokus på, f.eks. i form af European Media Freedom Act fra 2024, som vi nævnte i kapitel 1.







Kapitel 6
Dansk public service-streaming

Trods den intensiverede konkurrence om borgernes opmærksomhed fra sociale platforme og globale streamingtjenester er DR og TV 2 begge stærke institutioner med stor opbakning fra befolkningen. I 2025 havde DR en andel af tv-seningen på 22 %, og TV 2 på hele 36 %. Tallene inkluderer YouTube-brug samt flow-tv-sening og on-demand.148 Hvis vi ser på befolkningens daglige tidsforbrug på streamingtjenesterne i 2025, så lå TV 2 Play øverst på hitlisten med 16 minutter efterfulgt af DRTV med 13 minutter. På tredjepladsen lå Netflix med 12 minutter.149 ViaPlay Group og Warner Brothers’ Discovery var førhen de traditionelle kommercielle tv-konkurrenter til især TV 2, men de har haft en mere begrænset betydning i forbruget i de senere år. Det duopol på tv-seningen, som DR og TV 2 har haft siden 1990’erne, fortsætter på sæt og vis i techgiganternes tidsalder, og tv-konkurrencens front befinder sig aktuelt mellem de nationale public service-institutioner og de globale streamingtjenester.150 Men det skal understreges, at YouTube er den udbyder af audiovisuelle tjenester, der bruges mest tid på med 21 minutter dagligt i 2025 og med en dækning på 52 % af befolkningen. Blandt de yngre borgere er forbruget af YouTube højere. De 15-31-årige bruger 33 minutter dagligt.151

Trods den umiddelbart gode opbakning til DRTV og TV 2 Play falder de to public service-mediers dækning i befolkningen, bl.a. fordi dele af forbruget af audiovisuelt medieindhold i dagligdagen er flyttet over på Netflix, YouTube og de øvrige sociale platforme.152 Det bliver derfor sværere at nå hele befolkningen og dermed møde forpligtelsen om universalitet, også via streamingtjenesterne. Det er især de 12-25-årige, der er den store udfordring, fordi målgruppen er lille og tilmed altid har haft et lavt tv-forbrug. Desuden er den yngre del af befolkningen de mest ivrige brugere af sociale platforme og computerspil. Den udvikling påvirker naturligvis især TV 2’s forretningsmodel, idet annoncørerne i stigende grad søger væk fra tv-mediet og over på sociale platforme.

Både DR og TV 2 er dog samtidig i gang med at indfri deres ambitioner om at blive online public service-tv. De har eksperimenteret med at have streamingtjenester som del af deres samlede portefølje af kanaler og servicer siden hhv. 2010 og 2012. Både DRTV og TV 2 Play omtales som ’hovedindgange’ til indholdet i de strategiske udspil fra de to institutioner. DR beskriver ambitionen med DRTV i strategien ”Forskellige sammen: DR’s strategiske pejlemærker frem mod 2030”, der udkom i 2026. DRTV fremstilles som den centrale kontaktflade til befolkningen, hvor brugernes audiovisuelle behov og forventninger skal mødes. Målet er en dækning på 50 % af befolkningen i løbet af en uge på de digitale hovedindgange som f.eks. DRTV, og i alt skal DR have 90 % af befolkningen i tale i løbet af en uge.

Hos TV 2 kaldes fremtidsplanen frem til 2030 ”TV 2 Danmark: Nummer 1 i danskernes hverdag”. Her er det centralt at fastholde abonnenter på TV 2 Play. Målet er at nå 80 % af befolkningen, hvor streamingtjenesten skal være adgangsportalen til TV 2’s syv kanaler og indholdsportaler, f.eks. Britbox eller C More. Som nævnt er TV 2 Play dog ikke en del af TV 2’s public service-forpligtelse, der kun gælder hovedkanalen TV 2. Den kommercielle del af TV 2’s forretning træder derfor i forgrunden, når TV 2 satser strategisk på at gøre TV 2 Play til ’hoveddøren’.

TV 2’s behov for at positionere sig som et public service-’brand’ på linje med DR vokser imidlertid, idet medievirksomheden gerne vil skille sig ud og overleve ved at være et troværdigt og kvalitativt alternativ i et medielandskab præget af de store, kommercielle udenlandske platforme og streamingtjenester. At TV 2 er styret af en public service-tilgang generelt, fremhæves flittigt i TV 2’s selvfremstillinger, f.eks. i forbindelsen med lanceringen af deres nye strategi i oktober 2025.153 Transformationen til online public service-tv udfordrer således institutionens nuværende selskabskonstruktion.

Både TV 2 og DR har dog i stort omfang omstruktureret deres organisationer således, at de nu fokuserer på genreorganiseret indholdsproduktion til streamingtjenesterne frem for til specifikke tv-kanaler. De mange tv-kanaler spiller derfor en sekundær rolle, selv om TV 2 fortsat er afhængig af indkomsten fra de traditionelle tv-pakker hos f.eks. Norlys eller YouSee og fra reklamerne på kanalerne.154


Publicering af indhold

DR og TV 2 lægger begge vægt på kerneværdien universalitet især forstået som prioriteringen af det indhold, der samler et stort og bredt publikum om dansk indhold. Strategien har konsekvenser for det indhold, der publiceres på deres streamingtjenester, og for det indhold, der efterspørges hos tv-branchen i Danmark. En streamingtjenestes vigtigste brugergrænseflade består af det område, der kan ses, når tjenesten åbnes på et smart-tv eller på en computer, og derfor betegnes det som ’prime space’.155 Figur 5 viser, hvordan DRTV’s prime space så ud i første halvdel af 2026.


Figur 5. DRTV’s ’prime space’

[image: Figuren viser et skærmbillede af, hvordan DRTV’s ’prime space’ så ud den 20. marts 2026. ’Prime space’ består af de øverste to rækker af streamingtjenestens forside. Den øverste række viser tre store billeder fra programmer, hvor en nyhedsudsendelse er i centrum. Dele af andre programmer vises på højre og venstre side af det billede. Rækken under hedder ’Se videre’, hvor seeren kan fortsætte med at se de programmer, der allerede er set noget af.]
Note: Skærmbillede af DRTV’s ’prime space’ den 20. marts 2026, som er de en til to øverste rækker af forsiden. 75 % af forbruget begynder her. Kilde: DR


’Prime space’ har samme funktion, som primetime har på en traditionel tv-kanal. I Danmark ligger primetime mellem 18.00 og 22.00, hvor de fleste ser tv, og i det tidsrum vil en traditionel tv-kanal forsøge at placere programmer, som prioriteres højt. Det gælder f.eks. nyhedsudsendelser eller ny dansk tv-fiktion. Det sker også i ’prime space’, der typisk viser billeder eller trailere fra to-tre programmer, når tjenesten åbnes. DRTV og TV 2 Play bruger desuden en karrusel af op til 12 trailere i ’prime space’. Ca. 10 % af indholdet står for 80 % af forbruget, og derfor skal den øverste del af tjenesten være en reklamesøjle for det daglige programudbud og tilmed få seerne til at bruge det omfattende katalog af programmer, som en streamingtjeneste også består af.156



Dansk public service skiller sig ud

Kerneværdien mangfoldighed i genrer, stofområder og målgrupper, som de mange tv-kanaler hos DR eller TV 2 førhen kunne levere, skal i stigende grad leveres af én streamingtjeneste. Det kræver bestemte former for indhold og måder at publicere på, som prioriterer øjeblikkelig gennemslagskraft hos seerne særdeles højt.

En analyse af ’prime space’ hos en række europæiske samt canadiske public service-institutioners streamingtjenester viser, at DR og TV 2 har en publiceringspraksis, der skiller sig ud fra BBC, Channel 4 og ITV i Storbritannien, RTBF og VRT i Belgien, Rai i Italien, TVP i Polen og CBC i Canada. Det højtprioriterede indhold i ’prime space’ hos DRTV og TV 2 Play har en stor genremæssig og indholdsmæssig mangfoldighed, og der er adgang til nyheder både som livestreaming og on-demand.157 Danske programmer dominerer udbuddet i ’prime space’ på begge tjenester med henholdsvis 87 % på DRTV og 92 % på TV 2 Play. Desuden har de to danske tjenester en høj vægtning af populære, faktuelle genrer og dokumentarer, som igen adskiller de to fra de øvrige streamingtjenester, som er domineret af fiktion.158 Figur 6 viser fordelingen af genrer.

På den måde forsøger både DR og TV 2 at imødekomme kerneværdien mangfoldighed i indhold allerede ved indgangen til streamingtjenesten, som indeholder en blanding af nye og ældre programmer. Men fordi ’prime space’ skal skabe opmærksomhed på en anden måde end et bundt af tv-kanaler med hver sin primetime, så sigter DR og TV 2 mod at producere færre programmer end før, men med større gennemslagskraft hos befolkningen. DR efterspørger ’fyrtårnsprogrammer’, og TV 2 efterspørger færre men større programmer, begge inspireret af BBC’s tilgang.159 Eksempler kan være de to dokumentarserier ”Alene hjemme på nettet” på DR (2024) og ”Den sorte svane” på TV 2 (2024-2025), men også en række gameshows, f.eks. ”Forræder” på TV 2 (2023 ff.) og ”Den store bagedyst” på DR (2012 ff.). Også mange livsstilsprogrammer har fået stor gennemslagskraft. Det gælder f.eks. ”Linde på Langeland” på TV 2 (2022 ff.) og ”I hus til halsen” på DR (2013 ff.).


Figur 6. Genreprofil på streamingtjenester i %

[image: Figuren sammenligner, hvilke tv-genrer der placeres i ’prime space’ på ti public service- streamingtjenester den 13.-19. november 2023. Tjenesterne i sammenligningen er BBC iPlayer, ITVX, 4, RaiPlay, CBC Gem, TVP VOD, VTRMAX, RTBF Auvio, DRTV og TV 2 Play. Søjlerne i figuren angiver i % og med farver brugen af fiktion, aktualitet, kultur og livsstil, underholdning, dokumentar, spor og nyheder. DRTV og TV 2 Play skiller sig ud ved at have en mangfoldig genreprofil i ’prime space’. De øvrige otte ligner overordnet hinanden, idet få genrer såsom fiktion og underholdning dominerer genreprofilerne. Kun DRTV, TV 2 Play og 4 har genren nyheder i ’prime space’.]
Note: Figuren viser genreprofilen på streamingtjenester fra ti public service-mediehuse i Europa og Canada i deres ’prime space’ den 13.-19. november 2023. Kilde: Citeret og oversat til dansk fra Bruun et al. 2025




Dansk indhold

Både DR og TV 2 satser på danske programmer i konkurrencen om opmærksomheden. I 2024 var 79 % af TV 2’s programmer danske, og mængden af danske programmer har været stigende i de senere år.160 I 2024 var antallet af danske programmer hos DR ligeledes stigende, og de udgjorde ca. 66 % af sendetiden.161 Det danske public service-tv-udbud adskiller sig dermed fra udbuddet på de internationale streamingtjenester, og strategien har tilsyneladende en gennemslagskraft hos mediebrugerne i Danmark. Desuden imødekommer strategien de seneste medieaftalers vægt på at beskytte og dyrke dansk kultur og sprog og på at styrke sammenhængskraften i det danske samfund i en tid, hvor social og kulturel fragmentering sammen med kulturel globalisering er samfundsmæssige megatrends.162

Selv om det samlet set synes at gå godt for dansk public service-tv online, har den nuværende programstrategi en række konsekvenser, som kan diskuteres i forhold til forestillingen om, hvad public service-medier skal bidrage med i et demokrati. Programmer, der samler befolkningen om at være danskere i Danmark, og det stærke fokus på danske temaer, historie og problemer kan have en bagside. Programstrategien prioriterer den del af kerneværdien universalitet, der handler om det, flertallet synes om, og dermed det brede indhold. Den kan derfor nedprioritere de former for tv, som netop ikke kan samle de mange, men de få. Målgrupperettede tv-nichekanaler som DRK, DR3 eller TV 2 Charlie kunne og kan i højere grad tilbyde borgerne sådanne programformer. Prioriteringen kan derfor ignorere de sociale, kulturelle og klassemæssige forskelle, der er stigende i Danmark,163 fordi der ikke udvikles indhold til de målgrupperettede tv-kanaler i samme omfang som før.164

Prioriteringen af det danske indhold af både markedsmæssige og politiske grunde rummer desuden en tendens til nationalkulturel selvcentrering. Det danske sprog er tilsyneladende et effektivt redskab til at sætte en forskel til de globale streamingtjenester, der er domineret af engelsksproget indhold. På de globale streamingtjenester er 49 % af indholdet amerikansk, og 10 % er britisk, og der er et genrefokus på primært tv-fiktion og film.165 Vægten på det danske i en mangfoldighed af tv-genrer kan dog opleves som en nationalt indadvendt og konservativ ’branding’ af public service i en tid, hvor det netop er det globale indhold, som borgerne møder i deres generelle mediebrug, og som indgår i den offentlige samtale. Et eksempel kan være Netflixserien ”Adolescence”, som i 2025 satte en debat i gang i den danske offentlighed om teenageres brug af sociale platforme, om vold i familien, mandekøn og kvindehad. Det store fokus på dansk sprog og kultur kan så at sige komme til at modarbejde de grundlæggende demokratiske idealer i public service, der skal ruste borgerne til at deltage i et demokrati med flere borgere med migrationsbaggrund og styrke vores evne til at indgå i en offentlig samtale, som rækker ud over de nationale grænser.



DR, TV 2 og den danske tv-branche

DR og TV 2’s fokus på at gøre streamingtjenesterne til ’hoveddøren’ ind til alt indhold påvirker også de kreative processer bag tv-produktion og dermed det indhold, de tilbyder os. Det kan være begrænsende for den kvalitative udvikling af form og indhold, som public service-medierne er forpligtede på. Både DR og især TV 2 spiller en central rolle i den danske tv-produktionsbranche, og de udøver her en strukturel magt.166

De to er de væsentligste kunder i den nationale tv-industri. Samtidig er de parate til at løbe en vis program- og talentmæssig risiko for at skabe innovativt indhold og nye måder at beskrive vores verden på. Det er netop væsentlige måder at imødekomme kerneværdien kvalitet på. Men balancen mellem kontinuitet og fornyelse kan være vanskelig at holde. Behovet for gennemslagskraft hos borgerne kan være et benspænd, der begrænser det kreative manøvrerum i public service. Fordi konkurrencen om seernes opmærksomhed er så intens, er medierne måske tilbøjelige til f.eks. at fortsætte med endnu en sæson af en succesfuld tv-serie og nøjes med småjusteringer af et realitygameshow eller et livsstilsprogram frem for at publicere nye programmer. Men behovet for gennemslagskraft kan naturligvis også opfattes som et benspænd, der fremmer og styrker de kreative evner og stimulerer til at få store dele af befolkningen i tale på tværs af interesse- og smagsmæssige forskelle. Det har aldrig været let at udtænke og producere den slags indhold, og derfor er programmer, der evner at samle et stort og bredt publikum, ofte en guldkalv i tv-industrien.

Både DR og TV 2 er desuden grundlæggende drevet af et ønske om at levere et ikke bare relevant, men også et nyskabende og letgenkendeligt varemærke. De opfatter det som nødvendigt, hvis dansk public service-tv skal klare sig i techgiganternes tidsalder.167



Mediebrug, legitimitet og AI

De udviklinger og udfordringer, vi har skitseret, handler om public service-mediernes måde at tolke deres opgave på i programmæssig praksis i den historiske og mediemæssige kontekst, de befinder sig i. Det er en proces, der aldrig slutter, fordi forholdet mellem public service-opgaven og kerneværdierne varierer efter de skiftende historiske sammenhænge, det udfolder sig i. Op gennem 1990’erne var det især kvalitetsdiskussioner, der fyldte i den offentlige debat om public service i lyset af kommercialiseringen af tv-industrien i Danmark og resten af Europa. I dag er det i højere grad universalitet og mangfoldighed, der er i fokus i lyset af platformiseringen af hele mediemiljøet.

DR og TV 2 er de sidste 20 år lykkedes med at fastholde public service-mediernes forholdsvis betydningsfulde rolle i et voldsomt forandret medielandskab, hvor brugen af audiovisuelt indhold har ændret sig markant. DR og TV 2 kan og vil gerne betragtes som kritisk demokratisk infrastruktur i en tid med potentiel mis- og desinformation i informationsstrømmene, særligt på sociale platforme, og være modvægt til den fragmentering af samfundet, som mange forskere har fremhævet.168

For at løse public service-opgaven er det nødvendigt, at borgerne bakker op om public service-mediernes indhold.169 Fra deres styrkeposition i markedet kan DR og TV 2 forventes at være modige i produktionen af indhold, der kan fastholde relevansen og gennemslagskraften og give deres virke en mere overordnet kulturpolitisk legitimitet. Public service-forpligtelsens vægt på kerneværdien kvalitet i form af høje standarder og kreativ fornyelse kan tilmed gøre public service-medierne til ’lokomotiver’, der kan skabe form- og indholdsmæssige forandringer og præge standarden i hele mediebranchen.

AI-drevet personalisering og avancerede søgefunktioner på et public service-grundlag kan betragtes som en nødvendighed for at imødegå nogle af de sider ved den konkurrencesituation for online public service, som vanskeliggør universalitet og mangfoldighed i indhold og målgruppeappeller.170 Streamingtjenesternes indholdskataloger er så store og dynamiske, at de kan være svære at finde rundt i. Her kan AI-forbedrede søgefunktioner være med til at styrke borgernes muligheder for at finde indhold, hvis f.eks. brugerne har set en omtale eller et klip på sociale platforme. Samtidig kan personaliseringen sikre, at den enkelte borger får tilbudt relevant indhold, som måske også kan understøtte et mangfoldigt forbrug af indhold. DR er f.eks. i gang med at bruge personalisering på baggrund af data fra det obligatoriske login, og de er i skrivende stund længere fremme end mange andre landes public service-institutioner.171 Dog viser forskning, at den redaktionelle styring dominerer over de AI-drevne anbefalinger selv hos de public service-institutioner, der har den mest avancerede personalisering, som f.eks. BBC.172 Hovedårsagen er, at det er enormt ressourcekrævende at få anbefalingssystemer til at virke optimalt og samtidig løse public service-opgaven.







Kapitel 7
Regulering og finansiering af public service

Dansk public service-regulering har siden begyndelsen af 1980’erne været præget af, at man på tværs af det politiske spektrum har ønsket at beskytte og støtte dansk kultur og sprog uafhængigt af politiske og økonomiske særinteresser. Public service-institutionerne udgør hjørnestenene i den tankegang, uanset hvad man politisk mener, public service mere præcist kan og skal gå ud på.173 Som vi har set i kapitel 4, har mediepolitikken siden 1990 været baseret på flerårige politiske medieaftaler mellem regeringen og eventuelle støttepartier, hvor dele af public service-opgaven aftales og danner baggrund for public service-kontrakten med DR og med de otte regionale TV 2-stationer. TV 2 Danmark A/S har en flerårig public service-tilladelse. Radio- og fjernsynsloven samt en række bekendtgørelser justeres om nødvendigt på den baggrund og tilpasses desuden efter EU’s mediereguleringer, der derved implementeres i dansk lov.

Forskning, der sammenligner reguleringen af public service online i forskellige markeder i Europa, tydeliggør nogle grundlæggende træk ved den danske regulering i udviklingen mod online public service-tv.174 Den danske public service-regulering er formelt præget af en armslængde til de to offentligt ejede public service-institutioner, så den redaktionelle frihed og uafhængighed af staten samt den siddende regering sikres. I § 10 i radio- og fjernsynsloven er der f.eks. en overordnet beskrivelse af public service-mediernes forpligtelser. Desuden kan forpligtelserne opfyldes på forskellige former for medier, da den platformsneutrale tilgang inkluderer ”internettet o.l.”. Der er derfor ikke nogen definerede grænser for, hvordan digitale medier og distributionsformer kan bruges til at løse public service-opgaven. Det giver DR og TV 2 mulighed for at følge med medieudviklingen og ændre sig fra broadcast til online public service-medier. Den liberale lovgivning er sikkert en del af forklaringen på, at begge institutioner klarer sig godt i den intense konkurrence om vores opmærksomhed.


Broadcast-tankegangen præger reguleringen

Den danske regulering er imidlertid præget af en traditionel broadcast-tankegang, hvilket også ses i andre europæiske lande. Internettet er i den optik et medie ved siden af radio og tv og opfattes ikke som hele grundlaget for den digitale kommunikative infrastruktur, som DR og TV 2 bruger til at løse public service-opgaven. Onlinetilpasningen af public service og platformiseringens indflydelse på public service-idealet er dermed kort og abstrakt behandlet eller helt fraværende temaer i den danske regulering. Hvordan online public service-medier f.eks. kunne være en løsning på nogle af de udfordringer, som følger med platformiseringen, er ikke udfoldet.

Der er desuden kun en rudimentær afrapportering og revision af DR’s og TV 2’s indholdsmæssige praksis online i de årlige public service-redegørelser, som DR og TV 2 er forpligtede til at aflevere til den danske tilsynsmyndighed, Radio og tv-nævnet. Der er f.eks. ingen udfoldede rammer for, hvordan public service-opgaven skal afrapporteres, som både kunne støtte institutionernes praksis online og gøre det muligt at vurdere, hvordan opgaven er udført. I public service-redegørelserne er der heller intet krav om dokumentation for gennemslagskraft i befolkningen og dækning af forskellige målgrupper, der kan støtte DR’s og TV 2’s praksis på deres streamingtjenester. Der er ingen retningslinjer, der støtter brugen af sociale platforme og hjælper med, at public service-mediernes indhold eventuelt kunne få særlige vilkår her. DR udsender f.eks. originalt indhold på sine YouTube-kanaler rettet mod især de større børn. Den aktuelle regulering siger imidlertid intet om, hvordan den praksis kan støttes, hvilke krav der skal stilles til den, og hvordan den skal evalueres i forhold til public service-opgavens krav om universalitet og uafhængighed af kommercielle interesser.



Personalisering og synlighed

Et centralt tema for udviklingen af online public service-medier er spørgsmålet om AI-drevne anbefalingssystemer og personalisering. Det beskrives i Medieaftalen 2023-2026 med abstrakte hensigtserklæringer om gennemsigtighed i forhold til de algoritmer, der anvendes. I Belgien stilles der f.eks. krav om at sikre kerneværdien mangfoldighed ved hjælp af personalisering. Det algoritmestyrede anbefalingssystem, som f.eks. den flamske public service-institution VRT bruger, skal designes til at tilbyde brugeren et såkaldt ’smagsudvidende’ indhold sammen med det personaliserede tilbud af programmer.175 På den måde er public service-reguleringen indrettet efter, at der skal udvikles anbefalingssystemer til public service-medierne, som skal være et ikke-kommercielt alternativ til de kommercielle streamingtjenesters anbefalingssystemer.

Den danske regulering tager heller ikke højde for udfordringen med at sikre, at online public service-tv er synligt på især smart-tv, og at udbuddet er let at finde på kommercielle platforme. I andre lande er reguleringen præget af interesse for at sikre synlighed (’prominence’), så borgerne får let ved at finde public service-mediernes indhold. I Storbritannien og Tyskland sikrer medielovgivningen, at public service-institutionerne er synlige på de digitale apparater som smart-tv’ets brugergrænseflade.

Generelt er streamingtjenesterne fra alle public service-institutioner omfattet af public service-forpligtelsen, f.eks. i Belgien, Italien, Storbritannien og Polen. Det betyder, at public service-opgaven også skal løses på streamingtjenesterne. Men i Danmark er TV 2 Play en del af de kommercielle aktiviteter hos TV 2 Danmark A/S og derfor ikke omfattet af public service-forpligtelsen, der alene gælder for hovedkanalen TV 2. Adgangen til streamingtjenesten TV 2 Play kræver f.eks., at brugerne betaler et abonnement, som ikke er en del af det abonnement, de betaler for TV 2’s hovedkanal. Kerneværdien universel adgang er dermed udfordret af en regulering, der stadig opfatter tv som et bundt af separate tv-kanaler.

Alt i alt får den igangværende, radikale forandring af tv-industrien og vilkårene for public service-tv en begrænset opmærksomhed i den danske lovgivning. Det er paradoksalt set i lyset af det erklærede mål om at beskytte og styrke dansk kultur og sprog i det aktuelle medielandskab. Målet dominerer medieaftalerne i de senere år, hvor dansk indhold fremstilles som truet af internationale indholdsudbydere og sociale platforme. Den begrænsede opmærksomhed betyder dog også, at DR og TV 2 har et stort manøvrerum inden for rammerne af to forskellige finansieringsformer.



Finansiering af public service

I Europa finansieres public service-institutionerne typisk af en blanding mellem statsstøtte, i form af skat eller licens, og reklamer, f.eks. Rai i Italien, VRT i Belgien og ZDF i Tyskland. Hos BBC i Storbritannien udgør licensen kun 68 % af finansieringen, mens resten kommer fra BBC’s kommercielle aktiviteter. Kun få af de mange public service-institutioner i Europa er finansieret af statsstøtte alene, herunder f.eks. DR, NRK i Norge og SVT i Sverige. Små mediemarkeder som det danske og norske har sværere ved at finansiere den særdeles dyre tv-produktion på nationale sprog, da det i princippet koster det samme at producere f.eks. en tv-serie for et publikum på seks millioner som for et på 60 millioner.

Tv-programmer er, ligesom de publicistiske mediehuses nyheder, såkaldte ’offentlige goder’ ifølge økonomisk teori, dvs. de er uendeligt delbare varer og bruges ikke op som f.eks. en pose gulerødder. Faktisk bliver tv-programmer og film mere værd både kulturelt og økonomisk, jo flere der bruger dem. Den samme film eller tv-serie kan tilmed give et afkast over lang tid, hvorimod andre tv-genrer som f.eks. tv-nyheder eller tv-sport har en kort holdbarhed. De grundlæggende medieøkonomiske principper betyder, at vi i Danmark har statsstøttet tv-produktion og betragter det som et offentligt anliggende, idet det private marked ikke forventes at kunne eller ville levere det, der opfattes som kulturpolitisk væsentligt.176

I Danmark fastsætter Folketinget bevillingen til DR samt andre public service-medier med andel i statsstøtten i forbindelse med de fireårige medieaftaler, som vi har beskrevet i kapitel 4. Det er primært DR, den værdipolitiske energi retter sig mod, på grund af den offentlige finansiering. F.eks. blev DR i Medieaftalen 2019-2023 pålagt en besparelse på 20 % over fem år.177 Den førte til, at DR lukkede kanalerne DRK og DR3 og omlagde både Ultra og Minisjang til indholdsportaler på DRTV. DR er på den måde påvirket af de værdipolitiske dagsordener, som findes i det nationale parlament og en siddende regering.

Armslængden til den politiske magt, som vi diskuterede i kapitel 4 om statsstøtte til dagspressen, er derfor afgørende. I Danmark er den forholdsvis kort sammenlignet med Storbritannien og Norge, som har mere uafhængige og magtfulde kontrolmyndigheder på medieområdet. Til gengæld for en vis afhængighed af de politiske magtkonstellationer giver den offentlige finansiering en langsigtet stabilitet i form af mangeårige finansielle aftaler, som kan understøtte risikovilligheden i programproduktionen hos DR og dermed opfylde public service-kerneværdien kvalitet. DR er f.eks. forpligtet til at udlicitere dele af programproduktionen til den eksterne tv-produktionsbranche i Danmark, hvor den form for risikovillighed kan spille en stor rolle for den kreative udvikling og økonomiske levedygtighed.

TV 2 Danmark A/S er i dag udelukkende kommercielt finansieret af et miks mellem abonnementer på TV 2 og fra kabel-tv-pakker, abonnementer på streamingtjenesten og reklamer. Forretningsmodellen betyder, at TV 2 er mere præget af et økonomisk rationale bag indholdsproduktionen og udbuddet af tjenester end DR. F.eks. har TV 2 fortsat hele syv kanaler: TV 2’s hovedkanal, TV 2 News, TV 2 Charlie, TV 2 Echo, TV 2 Fri, TV 2 Sport og TV 2 SportX, idet indtægterne fra både kabel-tv-pakker og reklameblokkene stadig spiller en central rolle. TV 2’s økonomi er desuden præget af konjunkturerne, købekraften og de aktuelle teknologiske forandringer i tv-industriens værdikæde. Indtægten fra reklamer og kabel-tv-pakker falder i disse år, og det indtægtstab skal streamingabonnementer forsøge at opveje. Det kniber, bl.a. fordi det er let at opsige og gentegne et streamingabonnement, hvilket er en udbredt praksis. TV 2 Danmark er tilmed et aktieselskab ejet 100 % af offentligheden, og statskassen modtager et afkast, hvis der er et overskud. Den ejerskabsmodel er det særlige ved det danske TV 2. TV 2 i Norge er privatejet af Egmontkoncernen. Ad flere omgange har danske regeringer forsøgt at sælge TV 2 til en privat ejer, men det er ikke lykkedes.178



Magten i produktionsbranchen

De to public service-organisationer spiller en stor rolle i den nationale tv-industri på grund af deres popularitet, forholdsvis stabile økonomier og de relativt liberale rammer for deres virke, som den danske lovgivning giver. Hvor DR producerer det meste af det danskproducerede indhold selv, er TV 2 et entrepriseselskab, der på nær nyheder, visse aktualitetsprogrammer og sport bestiller programmer i den danske tv-industri. DR’s betydning er voksende, men TV 2 er den mest magtfulde kunde hos de ca. 778 produktionsselskaber, der findes i Danmark. TV 2’s forretningsmodel har dog stor indflydelse på TV 2’s trækkraft som kreativt lokomotiv, og det samme har den forandringsproces mod at blive online public service-tv, organisationen er i gang med.

Virksomheden TV 2 Danmark A/S er som nævnt delt i to, hvor public service-forpligtelsen alene gælder hovedkanalen. Alle øvrige dele af TV 2’s portefølje er kommercielle aktiviteter, og det gælder også streamingtjenesten TV 2 Play og websitet tv2.dk. Organisationsopdelingen er politisk og historisk begrundet. Den økonomiske afhængighed af markedskræfterne kan udfordre TV 2’s væsentlige rolle i medielandskabet, hvis økonomien i stigende grad bliver usikker og dårlig. Da TV 2 er den største kunde i tv-produktionsbranchen i Danmark, kan afhængigheden af markedskræfterne påvirke den kreative udvikling i branchen i Danmark. Desuden kan økonomien til at varetage ressourcekrævende kerneområder for public service-virksomheden svigte. Det vil påvirke både nyheds- og aktualitetsprogrammerne, som TV 2 selv producerer, og TV 2’s mulighed for at fastholde sin centrale position inden for tv-sport, hvor rettigheder er dyre. Til gengæld er finansieringsformen uden direkte statsstøtte sandsynligvis med til at forklare, hvorfor Folketinget har en begrænset kultur- og værdipolitisk interesse i, hvordan Danmarks største tv-station forvalter public service-opgaven.



Tilpasningsdygtige medier

Dansk public service-tv klarer sig på mange måder godt i et medielandskab med seervaner, der er radikalt anderledes end for 20-25 år siden, da den første magtudredning blev afsluttet. På det punkt adskiller DR og TV 2 sig fra flere af de publicistiske nyhedsmedier i landet, som første del af denne bog handlede om. Dansk public service-tv har den stærke position, måske netop fordi public service-mediernes udvikling og praksis online ikke er i særlig tæt forbindelse med reguleringen af public service i Danmark.

Trods problemer med at nå de unge målgrupper og med faldende dækning i befolkningen har de to væsentlige public service-medier relativt godt fat i den danske befolkning. I den forstand er DR og TV 2 fortsat magtfulde institutioner i det danske samfund, især i samspil med de politiske institutioner.179 Det samspil er centralt, når det gælder magten over, hvad der kommer på den offentlige dagsorden, og hvordan bestemte værdier, emner og konkrete sager fremstilles. Endelig har public service-medierne fortsat strukturel magt til at påvirke hele den danske tv-produktionsbranche. De sidste 20 års medieudvikling har vist, at de to public service-medier evner at tilpasse sig den nye medieteknologi og det langt mere globaliserede medielandskab, trods de spændinger tilpasningen giver i forhold til kerneværdierne i public service.







Kapitel 8
Danske medier, platforme og magt

Omkring årtusindeskiftet havde dagbladene et trykt oplag på over to millioner eksemplarer dagligt, et fjernsynsapparat blev brugt til at se flow-tv og i mindre grad DVD eller VHS. En kabelbunden telefon og selv de første mobiltelefoner kunne ikke bruges til meget andet end at ringe til én person ad gangen, og sociale platforme fandtes ikke. To-tre årtier senere er dagbladenes trykte oplag ved at svinde ind, et fjernsyn er en skærm med internetadgang, kabelabonnementer bliver sagt op, sociale platforme er kommet til, og smartphonen har erstattet telefonen og kan bruges til praktisk talt det hele.

De teknologiske forandringer har haft store konsekvenser for danske mediehuses udvikling og muligheder for at bidrage til demokratiet og den offentlige samtale. De store platforme er ikke drevet af samme demokratiske vision som de publicistiske mediehuse og public service-institutionerne. Trods de nye muligheder for interaktion og deltagelse i debatten, de tilbyder, er de private, profitmaksimerende virksomheder, som er optaget af at tiltrække mest mulig opmærksomhed for at kunne sælge brugerdata og annoncer.

Forskning har desuden påpeget, at et antistatsligt og antidemokratisk verdenssyn tilmed er udbredt i big tech-miljøet.180 Det står i opposition til den demokratiske vision, som kendetegner de publicistiske mediehuse og public service-institutionerne.


Mediernes magt og magten over medierne

Vores gennemgang af de seneste årtiers udvikling viser, at de publicistiske mediehuse står i en svagere position i dag end ved årtusindeskiftet.181 Mediehusene har mistet deres stærke position på annoncemarkedet, hvilket særligt kommer til udtryk gennem intensiverede markedsfejl. Det har betydet, at danske mediehuse, der tidligere var konkurrenter, har været nødt til at slå sig sammen eller blive en del af større, udenlandske koncerner for at overleve. Udviklingen har efterladt mange konkrete udgivelser i økonomisk pressede situationer, særligt lokale og regionale udgivelser. Medierne er samlet set blevet mere afhængige af brugere, der køber abonnementer. Det betyder, at brugernes vaner, præferencer og interesser i dag har større indflydelse på mediernes indhold, på godt og ondt. Betalingsvilligheden hos danske brugere af publicistiske medier er desuden lille. Alt i alt kan de forhold sende mediehusene ud i en negativ spiral.

Derudover er platformene kommet til som nye aktører i det danske informations- og mediemiljø siden årtusindeskiftet. De udøver stigende strukturel magt, fordi de fundamentalt har forandret grundlaget for, hvordan mediehusene interagerer med både annoncører og brugere. Gennem deres algoritmer har techgiganterne overtaget en vis andel af mediehusenes dagsordenssættende magt, da algoritmer bliver benyttet mere og mere til at prioritere og organisere information på nettet. Det skaber endnu en gang problemer for danske mediehuse, fordi deres forretningsmodeller i den digitale tidsalder i stigende grad handler om at få borgerne til at betale for abonnementer. Det gælder særligt for flere onlinemedier, som har meldt sig ud af konkurrencen om annoncepenge.

Konsekvensen er, at de publicistiske mediehuse bliver mere afhængige af staten. Selv om politikernes individuelle beslutningsmagt over medierne fortsat er begrænset, udøver det politiske system tiltagende definitionsmagt over mediehusene via sprogbrugen i de politiske aftaler og via reglerne i mediestøtten. Da mediestøtten blev indført i 2014, var der 62 medier, der fik tilsagn om redaktionel støtte. I 2022 var antallet steget til 75 medier, og i 2023 blev støtten udvidet med nye, separate puljer, så mediestøtten også kunne omfatte ugeaviser og magasiner. I 2023 var der 133 ugeaviser og 32 magasiner, der fik tilsagn.182 Samtidig blev det såkaldte titelloft for ikke-lokale og regionale titler sænket fra 17,5 millioner kroner til 12,5 millioner kroner. Der er altså væsentligt flere medier i dag, som modtager statsstøtte, men det maksimale beløb, som et enkelt medie kan få udbetalt, er faldet. Konkret er det Medienævnet, der administrerer mediestøtten, og da mediestøtten er steget i omfang og i betydning, udøver Medienævnet en stigende beslutningsmagt.

De to væsentligste danske public service-medier, DR og TV 2, er også underlagt den strukturelle magt, som de store platforme besidder i forhold til distribution af indhold online. DR og TV 2’s aktuelle position på mediemarkedet og borgernes tillid og forbrug gør, at de begge to fortsat står stærkt. De har dog fået en række globale konkurrenter som f.eks. Netflix og YouTube, der har taget en stor bid af borgernes opmærksomhed. De to store public service-medier svarer igen ved at fokusere på det nationalt samlende, men det kan skabe nye spændinger mellem kerneværdierne i public service. Når DR og TV 2 satser på bredt appellerende og opmærksomhedsskabende indhold, har de fortsat en relevant dagsordenssættende magt og definitionsmagt i forhold til, hvilke emner og problemstillinger der kan blive afsæt for offentlig debat. Strategien kommer dog ikke uden risici. Et eksempel er balladen om DR-dokumentaren ”Grønlands hvide guld” i foråret 2025. Dokumentaren satte ild til diskussionen af Danmarks rolle i Grønland aktuelt og historisk, men den var så problematisk set fra et journalistisk perspektiv, at den også affødte en større debat om DR’s troværdighed. Desuden er der en tendens til en indadvendt dyrkelse af det danske som fællesnævner, som kan forekomme ude af trit med et stadig mere heterogent samfund og en internationalisering af borgernes medieforbrug.

DR og TV 2 har desuden en afgørende strukturel magt i den danske tv-produktionsbranche. Uden DR og især TV 2 har den danske produktionsbranche få væsentlige kunder, da DR og TV 2 med stabile budgetter og en public service-opgave holder liv i branchen. De to institutioner er så dominerende kunder, at de kan sætte en standard og stimulere kreativitet i bestemte retninger. Men samtidig er produktionsselskabernes afhængighed så stor, at DR’s og TV 2’s indholdsstrategier og bestillinger kan være afgørende for et produktionsselskabs fremtid. Hvis DR’s og TV 2’s budgetter beskæres og opgaver indsnævres, vil mange selskaber i den danske tv-og filmbranche få svært ved at overleve.



Mediernes fremtid

Samlet set tegner der sig et billede af store forskelle mellem medierne i Danmark. Nogle traditionelle publicistiske mediehuse er under pres økonomisk, og det er vanskeligt at tjene penge på nye digitale medier. De to store public service-mediers situation er mindre akut, men TV 2’s delvise annoncefinansiering bliver vanskeligere, og væksten i streamingabonnementer stagnerer, mens DR skal forsvare sin markedsposition for fortsat at kunne legimitere at modtage offentlige midler i stort omfang. Samtidig har vores gennemgang gjort det tydeligt, at det danske medielandskab ville være betydeligt fattigere uden offentlig støtte til de publicistiske mediehuse, gamle som nye. Det er svært at tjene penge i et så lille sprogområde som det danske. Hvis vi ønsker at bevare et mangfoldigt medieudbud, som er produceret af aktører i Danmark, må vi undersøge, hvilket politisk handlerum der findes for at fremtidssikre særligt de publicistiske mediehuse, som opererer på kommercielle vilkår.

Som vi tidligere har været inde på, er der mange udfordringer ved at regulere platformene på nationalt niveau. I Canada vedtog parlamentet i 2023 en lovgivning, der skulle give canadiske medier mulighed for at forhandle med de store platforme om at betale for at dele deres indhold.183 Metas svar på lovgivningen var enkelt: De valgte at blokere journalistik for brugerne af Facebook i Canada. I dag læser canadierne færre nyheder, og ekstremt partisk og ofte misinformerende indhold fylder nu mere på Metas platforme, hvilket især blev tydeligt under Canadas parlamentsvalg i 2025. Eksemplet viser tydeligt, at det har demokratiske konsekvenser, hvordan Meta forvalter sin magt.184

I takt med at internettet er blevet udbredt og kommercialiseret, er de nationale rammer for regulering således kommet under pres. De har i stigende grad vist sig ineffektive til at opretholde den velfærdsstatslige logik, der før digitaliseringen styrede Danmarks tilgang til regulering af kommunikationsinfrastruktur.185 Der arbejdes dog fortsat på at udvikle nye og bedre ordninger for at understøtte publicistisk produktion. Det så vi bl.a. med 2025-rapporten fra Mediestøtteudvalget,186 som særligt understregede behovet for at udbyde særlig støtte til fritstående samt regionale og lokale medier. Rapporten kaldte samtidig på en forenkling af mediestøttens regler og foreslog desuden en stærkere innovationspulje, der kan hjælpe nye publicistiske initiativer og projekter med at blomstre. Det er samtidig værd at nævne, at momsfritagelsen har mistet meget af sin økonomiske betydning, og at subsidiering til medierne herfra samlet set er faldet. Som vi har været inde på, er det dog svært at designe helt nye ordninger, da mediehusenes afhængighed af støtteordningerne gør det problematisk at gentænke eller omlægge vores mediesystem.

Grundlæggende er der tre typer af støtteformer, der allerede er i brug, eller som i forskellige variationer er blevet foreslået i de seneste års udvalgsrapporter. Den første type tildeler støtte til publicistisk virksomhed gennem mediestøtten. Mediestøtteudvalgets rapport fra 2025 foreslår som beskrevet at justere ordningen, men fastholder tankegangen bag. Støtteformen kalder vi for ’business-as-usual’-tankegangen. Her tildeler staten mediestøtte til selvstændige danske medier efter størrelsen på deres redaktionelle omkostninger og efter deres ønsker og behov for at innovere. Støtteformen korrigerer for markedsfejl ved at understøtte produktionen af redaktionelt indhold direkte. Fordelene ved denne støtteform er, at den tillader medierne en relativt høj grad af selvbestemmelse og giver incitament til at oprette nye medier og nye initiativer. Ulempen er, som vi tidligere har været inde på, at kriterierne for at opnå støtte i stigende grad må skærpes fra politisk hold, og at modellen skaber incitament for koncerner til at oprette flere selvstændige nyhedstitler. Det kommer på sigt til at gøre prioriteringsopgaven sværere og vil enten betyde, at ’smagsdommeriet’ vil blive intensiveret, eller at puljen i stigende grad må fordeles mellem endnu flere aktører. Det vil alt andet lige betyde færre midler til de enkelte medier. På den måde er der risiko for, at støtten til det enkelte medie over tid bliver udvandet, og at slagkraften i støtten mindskes, da mediehusene får færre midler til at investere i kvalitetsjournalistik.

Den anden type kan vi kalde for en ’pulje’-tankegang. Den eksisterer i den nuværende public service-pulje, der administreres af Det Danske Filminstitut. I ordningen samles statslig støtte til ikke-statsfinansierede medieproducenter i én pulje, som uddeles til konkrete indholdsproduktioner med en distributør i ryggen. Dvs. at DR efter de gældende regler ikke kan søge. Formålet er således at støtte produktionen af konkrete former for indhold, som løser bestemte samfundsopgaver, frem for mediehusenes omkostninger. Fordelen er, at man dermed kan konkretisere den publicistiske opgave, man gerne vil understøtte, f.eks. en nyhedspodcast til børn og unge, samtidig med at den fortsat løses af private aktører.

Hvis man fra politisk side besluttede sig for at udvide denne puljemodel, kunne mediehusene f.eks. søge støtte til at producere bestemt journalistisk indhold, f.eks. en podcastserie eller løbende udgivelse af daglige nyheder. En sikker og stabil distributøraftale ville i så fald være væsentlig, ligesom distributørens dækning i befolkningen også er vigtig, så befolkningen faktisk får adgang til indholdet. Ulempen ved puljemodellen er, at den formentlig vil øge atomiseringen af støttet medieindhold, på samme måde som sociale platforme gør. Det ville med andre ord blive endnu sværere for publicistiske medier at samle befolkningen omkring et troværdigt brand.

Den tredje type kalder vi for ’supersygehus’-tankegangen, der kan siges at ligge bag de danske public service-medier, herunder også TV 2-regionerne samt Danwatch og TjekDet.187 Her tager støtteformen ligeledes udgangspunkt i samfundsopgaver, som staten gerne vil have løst. Men i stedet for at uddele midler til indholdsproduktioner, bliver samfundsopgaven uddelegeret til bestemte offentligt ejede medieinstitutioner eller sendt i udbud, så private medier kan søge om at få lov til at varetage opgaven med finansiering fra staten. Samfundsopgaver defineres både efter emne, f.eks. faktatjek af misinformation eller EU-dækning, geografi, f.eks. lokaljournalistisk dækning i bestemte områder i landet, eller befolkningsgrupper, f.eks. podcasts til børn eller det tyske mindretal i Sønderjylland. Fordelen ved denne støtteform er, at den giver private medier incitament til at specialisere sig og lægge kræfterne i at styrke kvaliteten af deres indholdsproduktion, da de ikke behøver være gode til det hele for at vinde udbuddet. Ulempen er, at støtteformen har tendens til at favorisere eksisterende mediekoncerner, som allerede har en stærk troværdighed og udbredelse i befolkningen.

Støtteformen har desuden haft det konkrete problem i en dansk sammenhæng, at den politiske interesse kan blive markant og udfordre mediernes redaktionelle frihed. Det så vi i forbindelse med oprettelsen og nedlæggelsen af Radio24syv (2011-2019) og Radio Loud (senere 24syv, 2019-2024) samt oprettelsen af RadioIIII (2019 ff.) og Huligennem (2024 ff.). Hvis støtteformen blev udvidet til at omfatte de privatejede publicistiske medier, ville det i praksis også udviske forskellen i støtteformen til public service-medier og publicistiske medier, hvilket ville være et nybrud i dansk medieregulering.

Endelig skal det tilføjes, at alle støtteformer uanset deres konkrete udformning forudsætter, at man fra politisk hold og hos medierne fortsat ønsker statstøtte til publicistiske medier. Politikerne kan beslutte at sløjfe statsstøtten, og medierne kan lade være med at søge om statsstøtte.



Public service i fremtiden

Uanset hvilken type af statsstøtte til de publicistiske mediehuse politikerne abonnerer på, er den danske politiske beslutningsmagt udfordret. Det gælder særligt public service-tv. Dansk medieregulering er fortsat præget af en broadcast-tankegang og derfor ikke helt i kontakt med den udvikling, som medierne selv er i fuld gang med. Det skyldes desuden, at beslutningsmagten er internationaliseret eller europæiseret pga. EU’s stigende interesse for medieområdet, som medlemsstaterne også selv har ønsket. Nogle af de store platforme er ydermere så magtfulde økonomisk og infrastrukturelt, at de faktisk ignorerer national og europæisk beslutningsmagt. Det er en form for strukturel magt, der er problematisk for demokratiet i Danmark og i andre lande.

Mediepolitiske ambitioner og indflydelse på medielandskabet online er derfor af voksende betydning. De sidste 20 års udvikling har skærpet EU’s fokus på, at den audiovisuelle industri ikke bare har en erhvervspolitisk og økonomisk betydning på det indre marked og i konkurrencen med USA og Kina. EU har i stigende grad fokus på den audiovisuelle industris kulturpolitiske betydning, og EU’s reguleringsmæssige tilgang har ændret sig i retning af at støtte public service-mediers almennyttige virke på et kommercielt marked.188 Direktivet om audiovisuelle medietjenester, AVMS, fra 2018, der bl.a. regulerer annoncering, mængden af europæisk indhold samt beskyttelse af børn i audiovisuelle medier såsom tv, videodelingsplatforme som YouTube samt de store streamingtjenester, står over for en revision. EU’s hidtidige forsøg på at regulere de globale platforme og de store streamingtjenester har haft konsekvenser for den danske regulering. F.eks. skal TV 2 betale et kulturbidrag til den danske stat på linje med de internationale streamingtjenester.

Det er et såkaldt godt spørgsmål, om forbindelsen mellem public service-institutionernes rammevilkår, løsningen af public service-opgaven og den politiske regulering vil blive stærkere fremover. Den politiske interesse for public service-tv i Danmark synes mest at være optaget af at bruge reguleringen af DR i nationale, værdipolitiske markeringer frem for at gøre sig mere generelle overvejelser om fremtiden for dansk public service.189 I den politiske debat fokuseres der typisk på omfanget af statsstøtten og DR’s støtte til den private medie- og filmbranche samt på forholdsvis traditionelle krav til indholdet, der ikke helt synes at flugte med DR’s egne ønsker og strategier. Som vi har peget på, er der få ting i den danske regulering, der støtter den udvikling mod at blive en online public service-institution, som DR er i færd med af egen drift. Udviklingen modarbejdes dog heller ikke aktivt, så DR har et handlerum inden for de økonomiske rammer, de skiftende medieaftaler giver.

Den politiske interesse for TV 2’s strategiske udvikling mod online public service-tv er mere begrænset, selv om de otte regionale TV 2-stationers fremtid kom i søgelyset i 2025. TV 2’s streamingtjeneste er som nævnt ikke en del af public service-forpligtelsen, men en del af TV 2’s kommercielle aktiviteter, og brugerne betaler abonnement for at få adgang til hovedkanalens indhold. Det kunne være anderledes. I Storbritanniens medielovgivning er ITV og Channel 4’s streamingtjenester del af de to institutioners respektive public service-opgave. I Danmark ville en ændring kræve en nytænkning af, hvordan public service-forpligtelsen kan pålægges TV 2, som p.t. er delt op i kommercielle og ikke-kommercielle aktiviteter. I en mediepolitik med fokus på at styrke danske public service-mediers rolle i kampen mod kommercielle mediers og platformes magt kunne en nytænkning indeholde diskussioner af, hvorvidt TV 2 igen skal have statsstøtte for at beskytte institutionens opgaveløsning mod markedskræfterne, om TV 2’s streamingtjeneste skal omfattes af public service-forpligtelsen, og hvordan ejerskabet til TV 2 skal udvikle sig.

Det bliver afgørende for dansk public services fremtid, hvordan man fra politisk side forholder sig til EU’s mere aktive rolle, som Danmark som EU-medlemsland selv har været med til skabe. Hvis den nationale medie- og kulturpolitik i stigende grad består i at reagere på og bidrage til internationaliseringen af mediereguleringen, kan det virke hæmmende på en ellers historisk set proaktiv medie- og kulturpolitisk tradition, der kendetegner de nordiske mediesystemer.190 At EU fokuserer mere på den europæiske audiovisuelle industris mulighed for at danne modvægt til den amerikanske dominans i techgiganternes tidsalder, kan dog også give den nationale politik nye muligheder.191 Den danske mediepolitiks handlerum ændrer sig, men det forsvinder ikke.



Mediernes demokratiske rolle i fremtiden

I bogen Det danske demokratis udfordringer, der indgår i Magtudredningen 2.0’s bogserie,192 defineres der tre kerneopgaver, et velfungerende demokrati skal leve op til. Borgerne skal have forudsætninger og muligheder for at deltage i demokratiet, der skal foregå en fælles samtale og dermed demokratisk viljesdannelse, og samfundets problemer skal løses retfærdigt og effektivt. Medierne spiller en afgørende rolle i forhold til alle tre kerneopgaver.193 Det gør de ved at formidle viden og handleressourcer til borgerne, ved at facilitere en fælles samtale og ved at holde øje med, hvordan beslutninger træffes, hvilke konsekvenser beslutningerne har, og hvor ansvar kan placeres. Desuden bidrager en stærk og informeret offentlighed også til samfundets økonomiske udvikling. Det er nemmere at investere og drive virksomhed i et samfund, som er modstandsdygtigt over for korruption og misinformation, og hvor økonomiske beslutninger kan tages på oplyst grundlag.194

Denne bog har vist, at mediernes muligheder for at bidrage til demokratiets tre kerneopgaver er udfordret. Listen af udfordringer er lang. Platformiseringen har alvorlig økonomisk indflydelse på de publicistiske medier. Techgiganterne har infrastrukturel magt over både de publicistiske medier og public service-medierne, da begge mediegruppers indhold forventes at være tilgængeligt på måder, der involverer de store platforme. Konsekvensen er, at techgiganterne i høj grad sætter normen for, hvilket indhold der er tilgængeligt i et moderne demokrati.

I bogen har vi samtidig skitseret et handlerum. Det danske samfund er ikke dømt til at se passivt til. Politikerne og medierne kan handle. Nogle muligheder for politisk medieregulering er ineffektive i dag, men andre er kommet til, og især de publicistiske mediehuse skal navigere i en virkelighed, hvor magten over dem er blevet større. I et informations- og mediemiljø, hvor udbud af kvalitetsindhold på dansk i stigende grad finansieres af offentlige midler, er brugernes opmærksomhed den afgørende kilde til mediernes legitimitet. Fremtiden vil vise, om og i givet fald hvordan handlerummet vil blive udnyttet.

